Aniztasuna | Bizkaiko Caritas\nDiru-Zorro txartelaren aldeko apustua -\nUrriak 7, Lan Duinaren Aldeko Nazioarteko Eguna -\nGizartea eta begirada aldatzearen aldeko lana -\nCaritas Bizkaiak finalista gisa parte hartu du CEX sari-banaketan -\n‘La Palma’ Larrialdia -\nBERRIEN ARTXIBOA Elegir mes octubre 2021 septiembre 2021 agosto 2021 julio 2021 junio 2021 mayo 2021 abril 2021 marzo 2021 febrero 2021 enero 2021 diciembre 2020 noviembre 2020 octubre 2020 septiembre 2020 agosto 2020 julio 2020 junio 2020 mayo 2020 abril 2020 marzo 2020 febrero 2020 enero 2020 diciembre 2019 noviembre 2019 octubre 2019 septiembre 2019 julio 2019 junio 2019 mayo 2019 abril 2019 marzo 2019 febrero 2019 enero 2019 diciembre 2018 noviembre 2018 octubre 2018 julio 2018 junio 2018 mayo 2018 abril 2018 marzo 2018 febrero 2018 diciembre 2017 noviembre 2017 octubre 2017 septiembre 2017 agosto 2017 junio 2017 mayo 2017 abril 2017 marzo 2017 febrero 2017 enero 2017 diciembre 2016 noviembre 2016 octubre 2016 septiembre 2016 junio 2016 mayo 2016 abril 2016 marzo 2016 febrero 2016 enero 2016 diciembre 2015 noviembre 2015 octubre 2015 septiembre 2015 julio 2015 junio 2015 mayo 2015 abril 2015 marzo 2015 febrero 2015 enero 2015 diciembre 2014 noviembre 2014 octubre 2014 septiembre 2014 julio 2014 junio 2014 mayo 2014 abril 2014 marzo 2014 febrero 2014 enero 2014 diciembre 2013 noviembre 2013 octubre 2013 septiembre 2013 junio 2013 mayo 2013 abril 2013 marzo 2013 febrero 2013 enero 2013 diciembre 2012 noviembre 2012 octubre 2012 septiembre 2012 julio 2012 junio 2012\nAniztasunak hobe egiten gaitu\nPosted by Caritas Bizkaia on mayo 21, 2021 · Leave a Comment\nMaiatzaren 21ean ospatuko da Elkarrizketa eta Garapenaren aldeko Kultura Aniztasunaren Nazioarteko Eguna, eta, horren harira, Caritas Bizkaian aniztasunaren garrantzia azpimarratu nahi dugu, horixe baita Frantzisko Aita santuak proposatzen digun elkartze-kulturaren fruitua. Emigratzaile izan ginen herrialde honetan. Guraso eta aiton-amonen historiak entzunez hazi ginen; izan ere, urrunera joan behar izan zuten beren familien ongizatea bermatu ahal izateko, eta beste hizkuntza, erlijio, ohitura eta kultura batzuk ezagutu zituzten. Itzuli zirenean ez ziren berdin sentitzen, seguru. Migratzeak despedidak eta dolua eragin zizkien, seguru. Zailtasunak izango zituzten bidean, jakina; bakardadea, egokitzeko ezintasuna… Baina, migratzeari esker ireki ahal izan zituzten begiak; migratu zutelako ezagutu ahal izan zuten mundua; hizkuntzak ikasi zituzten, eta jakintzak partekatu. Beste pertsona batekin elkartzeak interpelatu egiten…\nFiled under Azpimarratutako berriak, Berriak · Tagged with Aniztasuna, Cáritas Bizkaia


Hainbat lan hastear dira - Altsasu - Guaixe.eus\nHainbat lan hastear dira\nGuaixe 2021-10-12 09:33\nAltsasuarrak Gartzia Ximenez kalean. ARTXIBOA\nAzaroaren hasierarako Gartzia Ximenez kalearen zati bat egokitzeko lanak eta Ibarrea industrialdeko ur zikinen sareko lanen hirugarren faseko lanak hasiko dira. Horrekin batera Aldautia kaleko zoru zati bat eta San Joan kalean espaloi zati bat berrituko dira. Beste hainbat lan eginen dira ere.\nAltsasuko Udalak Gartzia Ximenez kaleko 855 metro karratu eraldatuko ditu. Udaletxe pareko lorategiko izkinatik Zubeztia kaleko bidegurutzera arteko espazioan espaloiak eta errepidea altura berean egonen dira. Tarte hori oinezkoek eta ibilgailuek partekatuko dute, baina oinezkoei lehentasuna emanez, eta trafikoa mantsoago ibiltzeko. Aldi berean, Alde Zaharra eta zabalgunea lotzeko modua izanen da.\nHorretarako dagoen zorua kendu eta berria zabalduko dute, kale tarte horretan dauden arketen altuera zoru berriaren alturara jarriko dituzte. Errepidea dena galtzada harrien koloreko asfaltoz egina izanen da. Euri ura jasotzeko, berriz, kanaleta jarraituak jarriko dira espaloiaren eta asfalto berriaren artean. Kale zati hori mugatzeko oztopo zutoinak jarriko dituzte. Hiru zebrabide margotuko dira eta haiei dagozkien seinaleak jarriko dira. Espazio hori data jakinetan (asteburuak, festa egunak…) ixteko aukera ere aurreikusten du udalak. Horregatik oztopo zutoin batzuk jarri eta kentzeko modukoak izanen dira.\nLanak Excavaciones y Transportes Orsa SM enpresak eginen ditu eta haren truke 132.356,36 euro (BEZ kanpo) jasoko ditu. Lanak despeditzeko 30 egun izanen ditu enpresak.\nKontratu beraren barruan, Altsasuko Udalak beste bi kaletan konponketa lanak egitea aurreikusi du. Batetik, Aldautia kalean, Lapurbide kalearen ondoko zatian, 150 metro karratuko azalerako zorua berrituko dute. Bestetik, San Joan kalean, Gipuzkoarako autobia hartzeko irteeraren parean, espaloiaren 30 m2 berrituko dira euri urak egoki bideratzeko.\nIndustrialdeko ur zikinak bilduko dituen sarea osatzeko lanen hirugarren eta azken fasea falta da. Horiek Lacunza Hermanos SM enpresari eman dizkio udalak 154.482,20 euroren (BEZ kanpo) truke. Enpresak zortzi aste izanen ditu lanak despeditzeko.\n2019ean Ibarrea industrialdeko ur zikinak industrialdean jarri zen sare nagusiarekin lotu ziren. 2020an, berriz, Ibarmusuko ur beltzak jasotzeko eta haiek Geltoki auzoko hodi nagusira eramateko lanak egin ziren. Beraz, gaur egun, oraindik Ibarrea industrialdeko hondakin urak Altzania ubeldean bukatzen dute. Hori saihesteko aurreko bi faseetan jarritako hodiak lotu behar dira. Horretarako, 130 metroko luzeran hodiak jarri behar dira. Horietako 53 metro trenbide azpian eginen dira. Han lehenik 1,2 metroko altzairuzko hodia sartuko dute eta haren barruan PVC-zko 31,5 cm-ko diametroa duen hodia sartuko dute.\nAltsasuko Udalak aurreikusitako inbertsioen artean dago Garbitoki eraikineko igogailu hidraulikoa elektriko bategatik aldatzea. Lanak despeditu ondoren bigarren solairuan dagoen makina gela hutsik geldituko da. Orona kooperatibak jarriko du igogailua 21.200 euroren truke. Garbitoki eraikinean berokuntza sistema guztia berritu eta galdara bakarra jarriko da. Horrela solairu bakoitzean berogailua piztuta edo itzalita egoteko, edo erregulazio desberdina izateko aukera izanen da. Gaur egun Garbitoki eraikinean bi galdara daude. Batak behe solairuan dagoen gimnasioa berotzen du. Besteak, bigarren solairuan dagoenak, lehen solairuko ludoteka eta Bake Epaitegia eta haien gaineko Gizarte Zerbitzuen Mankomunitateko egoitza berotzen ditu. Lanak Climatizaziones Orio SM enpresak eginen ditu 19.765 euroren (BEZ kanpo) truke.\nGure Etxea eraikinean ere berokuntza instalazioa aldatuko da eta galdara berria jarri. Lanak eginda, gainera, galdara gela legedira egokituko da. Eraikinean zoru bero emailea dago jarrita. Solairu bakoitzean zirkuitu berria jarriko dira . Halakorik ez dagoen geletan zirkuitua jarriko da, gero berogailu edo bestelako aukeren bidez gelak berotzeko. Veolia Servicios Norte SAU enpresak 37.977,17 euro (BEZ kanpo) jasoko ditu lanak despeditu ondoren. Azkenik, Signos Viales SM enpresak 21 zebrabide margotzeko Altsasuko Udalaren kontratua eskuratu du 7.154,18 eurorengatik (BEZ kanpo).\nAltsasuko Udalak Dantzaleku kirol gunerako sarbidea kontrolatzeko kontrol sistema ezarri nahi du. Hura Zelandi kiroldegiarekin zuntz optiko bidez lotuta legoke. Bestalde, futbol zelaira eta atletismo pistetara baita aldageletarako sarbidea kontrolatzeko sistema ere ezarri nahi du. Igerilekuen eraikinean ere gauza bera ezarriko da. Igerilekura sartzeko tornua jarriko da. Futbol zelaiko aldageletan zaintza kamera jarriko du, baita joko zelaia eta igerilekuak zainduko dituzten beste bi kamera. Hori guztia jarriko duen enpresari udalak 24.696 euro (BEZ kanpo) ordainduko dio. Aldi berean, Altsasuko Udalak herriko Lehen Hezkuntzako ikastetxeetan hezkidetza programa garatzeko deialdia egin du. Lizitazioa 7.883,6 eurokoa (BEZ kanpo) da.\nAlfredo Alvaro Igoa ira 30 Altsasu\nIkasturte honetan Altsasuko Udalak hirigintza planean aurrera pausoak ematea du helburu. Horrekin batera, toki publiko batean estalpe bat jartzeko ...


NH Iruña Park / Iruña-Nafarroa / Non-nahi Lo123\nTurismo-lizentziaren Kodea: UH000603\nNH Iruña Park hotela, 2016an erabat berritua, Iruñeko alde zaharretik, unibertsitate klinikatik eta campusetik hurbil dago, baita japoniar lorategitik ere.\nTaberna, jatetxe eta denda ugariz inguratuta dago hotela, baita hiriko atrakzio esanguratsuenez ere.\nEtxe xarmangarri honek gela eta suite ederrak eskaintzen ditu, ondo hornituak eta erosotasun modernoekin. 213 logela ditu, guztiak kanpoaldekoak, bista bikainekin eta leihate handiekin, Standard, Suite, Goi-mailakoak, Familiakoak eta Junior Suite motatakoak direlarik. Oheak, gehienak, %50 baino gehiago dira, King Size tamainakoak. Telebistak lauak dira, 40 “-koak, eta kableen bidezko konexioa eta nazioarteko kanalak dituzte.\nGimnasio irekia ere badu asteko egun guztietan.


Hondakinen lanketa berezi bat jarriko du martxan Udalak - Albisteak - Anoeta\nHondakinen lanketa berezi bat jarriko du martxan Udalak\nHerritarren kuboen erabilera aztertuko dute, eta apirilaren amaieran hasiko dira.\nUrteak daramatza Anoetako Udalak hondakinen gaia jorratzen eta, gaur egun, atez ateko sistemarekin biltzen dituzte errefusa eta organikoa. Dena den, kezka izaten jarraitzen dute lurrean behar bezala sailkatu gabe agertzen diren zabor-poltsek; eta urte hauetan zehar hainbat sentsibilizazio-egitasmo egin baditugu ere, oraindik hondakin asko pilatzen dira lurrean gune batzuetan. Hori dela eta, Udalak erabaki du lanketa berezi bat martxan jartzea, honako helburuak lortu asmoz:\nAtez ateko bilketaren gaur egungo egoera zehatz-mehatz ezagutzea.\nIrakurketarik ez duten kuboen arazoari konponbidea ematea eta sistema erabiltzen ari ez direnen artean parte hartzea sustatzea.\nGaikako hondakinen bilketa %80ra gerturatzea.\nGaikako bilketa indartzeko mekanismo berritzaileak bultzatzea.\nAitzol Esnaola Zubeldia ingurumen-zinegotziak azaldu du kanpaina berri honekin Udalak pauso berri bat emango duela hondakinen bilketan: “Bizi dugun klima-larrialdiaren egoerak maila lokalean ere ekitea eskatzen du, eta baita ekonomia zirkularrean eta ekologikoan oinarritutako mekanismoak martxan jartzea ere”. Horrez gain, kanpaina eraginkorra izango delakoan dago Esnaola: “2013an hasi genuen bideari jarraipena emango dio egitasmo honek, eta espero dugu balioko duela bai gaikako bilketaren datuak hobetzeko, bai lurreko zabor poltsak desagerrarazteko”.\nKubo-klik du izena kanpainak, eta lehen urratsa egoera aztertzea izango da. Galemys enpresak egingo du, eta apirilaren amaieran hasiko da. Nola, ordea? Bada, herritarren kuboen irakurketak aztertuko dituzte, eta udalaren zein Mankomunitatearen datu baseak eguneratu. Azterketa ahalik eta zehatzena izatea xede, irakurketarik gabeko kuboen jabeekin harremanetan jarriko dira zergatia ezagutzeko eta irtenbidea bilatzeko asmoz. Kanpainaren amaieran, mekanismo berritzaileen oinarriak finkatu nahi dira gaikako bilketa datuak hobetzeko eta herria garbi mantentzeko. Horrela, kuboen irakurketei kontrol zorrotzagoa emateko eta hondakinak biltzeko ezarritako sistema erabiltzen ez dutenei tasa garestiagoak kobratuko zaizkie. Izan ere, lurrean agertutako poltsa horiek bilketa gastuak handitzen dituzte eta gainera osasun eta ingurumen arazo dira herritarrentzat.\nGaur arteko bidea\nAnoetako Udalak 2013. urtean jarri zuen hondakinak atez ate biltzeko sistema; ordura arte hondakinen bilketa datuak %20-30ekoak ziren. Atez ateko sistemarekin hasitakoan datuak %75era igotzea lortu zuten. Ondoren, 2017an, sistema mistoa ezarri zuten eta, gaur egun, errefusa eta organikoa dira atez ate biltzen diren frakzioak; gaur egun ere, bataz beste, %75eko gaikako bilketa datuak ditugu. Gainera, horri gehitu behar zaio herrian konposta bidez kudeatzen duten organiko kopurua ere, hain zuzen, sortzen den organikoaren %27 herrian konpostatzen baita.


#bergarabizi | herrian erosi, denok irabazi | 2 orrialdea\nModa desfilea, argazkitan\nAntolatzaileek nahiz Bergarako merkatariek edota ile-apaintzaileek egindako lan onak, herriko modeloek erakutsitako profesionaltasunak, horien guztien bueltan sortutako ikuskizunak… martxan mantendu zituzten argazki eta bideo kamerak, moda desfileak iraun zuen ordubete inguruan. Tartean zen Goiena ere, arretaz begira, irudi eta momentu gogoangarri horiek guztien eskura ipintzeko gero.\n164 argazkiz osatutako galeria oparoa osatu du. Ikusi nahi izanez gero, egin klik hemen.\nAlfonbra gorrian dotoreziaz ikusi ditugu herriko modeloak\nBergararrak Debagoieneko dotoreenak direla garbi geratu da beste behin. Moda gustuko dute. Horren isla, San Martin plazako irudia. Ia 700 lagun eserita, eta beste asko zutik ikusi ditugu modeloak animatzen. Moda desfileak arreta piztu du herrian; izan ere, modeloak eta komertzioak Bergarakoak dira. Lan askoren ostean, arrakastaz egin da desfilea, Bergara Bizi-ren eskutik.\nLeire Iruin, Udal zinegotzia, gustura azaldu da: “Garrantzitsua da herriko komertzioa bultzatzea, herrian erostea denondako da ona eta horren jabe izan behar dugu. Horrenbeste lan eta esfortzuren ostean, primeran irten da dena”.\nUdaberrirako eta udarako soinekoak, ezkontza batean gonbidatu ederrena izateko aukera zabalena, mendirako ekipamendu osatuena, eguzkitako betaurreko modernoenak edota orrazkera ausartenak ikusgai izan dira Bergarako alfonbra gorrian.\nMarije Unamuno: “Benetako pasarela baten bilakatuko da zapatuan Bergarako plaza”\nBideoa 2014-05-09 bergaramoda Utzi iruzkina\nHerriko modaren erakusleiho izango da bihar San Martin plaza\n2014-05-09 bergaramoda\tUtzi iruzkina\nDena gertu dago bihar, zapatua, egingo den Bergara Bizi lehen moda erakustaldirako. 18:00etan, San Martin plazan, herriko 30 dendak baino gehiagok hartuko dute parte –ikus parte-hartzaileak ondoko taulan–; Bergara Bizi ekimenaren baitan diharduten bultzatzaileek, hain zuzen.\nHerriko moda eskaintza zabalenaz gozatzeko aukera paregabea izango da biharkoa. Herriko arropa, zapata eta osagarri dendek duten berriena erakutsiko dute, eta orrazkera eta makillajean dauden azken joerak ikusteko aukera ere egongo da.\nUme, gazte, gizon zein emakumeak goitik behera apaintzeko herrian dagoen moda eskaintzaren erakusleiho izango da, azken batean, Bergara Bizi lehen moda erakustaldia: “Gure dendetako hormak gainditzea da helburua. Bergara bizia dela eta eskaintza zabala duela erakutsi nahi dugu, adin, sexu eta gustu guztiendako”, diote ekimeneko kideek. “Azken boladan, dendak zabaltzen ari dira herrian eta Bergarako merkataritza eskaintza gero eta zabalagoa da”, gehitu dute.\n10:00etan hasiko dira Bergara Bizi ekimeneko kideak pasabidea egokitzen. Udaletxetik Seminariorantz aterako da egitura eta udal brigadaren laguntzarekin muntatuko dute. Horrez gain, 500 bat eserleku ere jarriko dituzte, “herritarrek desfilea ahalik eta erosoen ikusteko”.\nAinhoa Garitano: “Desfilean herriko denden eskaintza erakutsiko dugu”\n2014-05-05 bergaramoda\tUtzi iruzkina\nBergara Bizi ekimena osatzen duten 30 bat dendak moda desfilea egingo dute zapatuan. Ekitaldia arratsaldeko seietan hasiko da, San Martin plazan. Euria eginez gero, desfilea Udal Pilotalekuan egitea aurreikusi dute antolatzaileek. Ainhoa Garitano Jo’Ka arropa-dendako arduraduna eta Bergara Bizi egitasmoko parte-hartzailea da, eta zapatuan egingo den desfilean parte hartuko duela dio.\nNola bururatu zitzaizuen desfile bat egitea?\nBergara Bizi egitasmoko bileretan ideia batzuk agertzen hasi ziren. Neguan leku itxietan antolatu behar direnez askotan ekitaldiak, udaberria eta uda gerturatzen zihoazenez, herriko plazan moda desfile bat egitea interesgarria izan zitekeela pentsatu genuen.\nAldaketa nabarmena ekarriko du euria eginez gero?\nBaietz uste dut. Herriko plazan ezin badugu egin, Bergarako Udal Pilotalekuan egingo dugu, egun eta ordutegi berean. Hala ere, atzamarrak gurutzatzen gabiltza eguraldi ona egin dezan, politagoa baita kalean egitea. Jendea errazago hurbiltzen da kalean leku itxi batera baino.\nZein da desfilearen helburua?\nGure asmoa da Bergarako dendok eskaintzen ditugun produktuak maiatzaren 10ean kalera ateratzea. Izan ere, bergararrei askotan kosta egiten zaie herriko dendetan sartzea. Hori dela eta, dendariok barrera horiek apurtu nahi ditugu, nolabait, zapatuan. Herritarrak ez badira dendetan sartzen, guk dendan daukaguna aterako dugu kalera.\nBoluntario asko animatuko dira desfilean parte hartzera.\nBai, hala da. Desfilean parte hartuko duten denden 45 bat bezero animatuko dira modelo lanak egitera. Apirilaren 29an egin genuen lehenengo entsegua eta oso ondo irten zen, artista hutsak dira guztiak. Laguntza handia eskaintzen dihardute. Harrituta gelditu ginen, gainera, animatu den gazte kopuru handiarekin. Boluntarioez gain, Bergarako Udalaren, Goiena Komunikazio Taldearen eta Gipuzkoako Foru Aldundiaren laguntza ere izango dugu egun horretarako.\nZer aurkeztuko duzue desfilean?\nLehenik eta behin, parte hartuko duten lau edo bost ile-apaindegiek beraien karakterizazioak erakutsiko dituzte. Eta gero, zapata-dendek, osagarriak eskaintzen dituztenek, arropa-dendek eta optikek bakoitzaren produktuak aurkeztuko dituzte.\nDesfileaz gain, beste ekitaldi batzuk ere egingo dituzue zapatuan.\nHori da. Alde batetik, musikarekin edo dantzarekin loturiko ekitaldi txikitxo bat egin nahi dugu. Hala ere, ez dago guztiz zehaztuta. Bestetik, zozketa dago. Aste honetan zehar zenbakiak emango ditugu eta zapatuan zozketa egingo dugu. Bonuak izango dira sariak, Bergarako komertzioetan erabiltzeko.\nNolakoa izan zen bergararren erantzuna Bergara Bizik azaroan egin zuen ekitaldian?\nDendariok oso balorazio positiboa egiten dugu. Orduan, komertzioak zabalik izan genituen egun osoan, eta beherapenak eskaini genituen. Gainera, musikarekin ere animatu genituen kaleak. Herritarren erantzuna oso polita izan zen. Jende asko ibili zen kalean eta dendetan.\nZer eskatzen diozue zapatu honetarako bergararrei?\nGuk eskatzen duguna da ahalik eta herritar gehien hurbiltzea plazara. Izan ere, azken asteotan prestatzen ari garena eta egun hauetan prestatuko dugun guztia bergararrei eskaintzeko da.\n2014-04-30 bergaramoda\tUtzi iruzkina\nMaiatzaren 10ean Bergaran egingo duten desfileko lehen entsegua egin zuten atzo iluntzean Zabalotegi aretoan. Modelo lanak egingo dituzten herritarrek Zabalotegiko oholtza gainean desfilatu zuten, Bergara Bizi Lehen Moda Erakustaldian zer egin behar duten jakiteko. Antolatzaileak momentuz oso gustura daude herritarren harrerarekin eta parte-hartzaileak, berriz, urduri baina ilusioz zeuden atzoko entseguan.\nBergarako Zabalotegi aretoko agertokia modeloen pasarela bihurtu zen atzo iluntzean. Haurrek, gazteek zein nagusiek, guztiek izan zuten aukera entsegua egiteko Bergara Bizi ekimenak antolatutako maiatzaren 10eko erakustaldirako. Guztira, 45 herritarrek egingo dituzte modelo lanak, herriko 30 bat denden berriena erakusteko. Orrazkera eta makillajearen azken joerak ere ikusi ahal izango dira desfilean.\nLehen entsegua izan zen atzokoa eta parte-hartzaileak urduri egon arren, desfilean parte hartzeko ilusioz ere bazeudela aitortu ziguten. Askorendako modelo lanak egingo duten lehenengo aldia izango da, baina antolatzaileak pozik daude ekimenak momentuz lortu duen harrerarekin.\nHerritar batzuk agertokian desfilerako gertu.\nEntseguan parte-hartzaileei esan zitzaien zein taldekin batera irtengo diren desfilatzen, zein pausu eman beharko dituzten izango duten 10 metroko pasabidean eta non hasi eta bukatu behar duten ere azaldu zieten.\nModeloek dagoeneko, gainera, badakite zein arroparekin desfilatu beharko duten eta atzoko entseguaren ostean, eta eguna gerturatzen ari denez, etxean ere pixka bat entseatu beharko dutela kontatu ziguten modelo batzuek.\nSeguru guztiak ondo baino hobeto moldatuko direla Bergara Bizi Lehen Moda Erakustaldian. Printzipioz, eguraldiak laguntzen badu behintzat, San Martin plazan egingo dute desfilea, bestela, frontoian egin beharko dute. Baina antolatzaileek herritar guztiak animatu nahi izan dituzte desfilea ikustera joateko.\n2014-04-29 bergaramoda\tUtzi iruzkina\nSan Martin plazan egokitutako pasabidean 45 herritarrek egingo dituzte modelo lanak. 18:00etan izango da, Bergara Bizi ekimenak bultzatuta. Arropa, zapata eta apaingarri dendek duten berriena erakutsiko dute, baina orrazkera eta makillajean azken joaerak ikusteko aukera ere egongo da. “Bergara bizia dela eta eskaintza zabala duela erakutsi nahi dugu, adin, sexu eta gustu guztiendako”, esan dute antolatzaileek.\nUme, gazte, gizon zein emakumeak goitik behera apaintzeko herrian dagoen eskaintzaren erakusleiho izango da, azken batean maiatzaren 10eko desfilea. “Gure dendetako hormak gainditzea da helburua eta gure produktuak herritarrengana gerturatzea”, esan zuen Ainhoa Ibarra dendarietako batek aurkezpenean; “Bergara bizia dela eta eskaintza zabala duela erakutsi nahi dugu, adin, sexu eta gustu guztiendako”.\nT hizkiaren formako pasarela egokituko dute Udalaren laguntzarekin San Martin plazan. Udaletxetik Seminariorantz aterako da eta bertan 45 herritarrek egingo dituzte modelo lanak. Hain zuzen ere, martitzenean, apirilak 29, egingo dute lehen entsegua, 20:30ean, Zabalotegi aretoan.\nIkusleei dagokienez, ahalik eta gehien batu nahi dituzte eta horretarako gonbidapena luzatzen diete herritarrei. Gainera, eroso egoteko aukera izango dute, “Udalak aulkiak laga dizkigu eta pilatxo bat jarriko ditugu plazan, jendeak ikuskizuna eserita ikusteko aukera izan dezan”, azaldu zuen Ainhoa Garitanok, ekimenaren beste antolatzaileetako batek, eguenean egindako aurkezpenean.\nBideoa 2014-04-05 bergaramoda Utzi iruzkina


Gipuzkoako zahar etxeetako langileek bilera bat eskatu dute aldundiarekin | Gizartea | Berria\nGipuzkoako zahar etxeetako langileek bilera bat eskatu dute aldundiarekin\nEserialdi bat egin dute Gipuzkoako Foru Aldundiaren egoitzaren aurrean, eta erakundeari exijitu diote bere gain hartzeko gatazkaren «ardura».\nGaur goizean eginiko protesta, Donostian. Gorka Rubio / Foku Tamaina handiagoan ikusi\n2021eko azaroak 13 09:41\nGipuzkoako zahar etxeetako langileek Donostiako kaleak hartu dituzte beste behin. ELA eta LAB sindikatuek deituta, ehundik gora lagun mobilizatu ziren atzo goizean, eta, Gipuzkoako Foru Aldundiaren egoitzaren aurrean eginiko eserialdi batekin, Gizarte Politiketako diputatu Maite Peñarekin bilera bat egiteko eskatu zuten.\nEgoitzetako langileek 254. greba eguna izan zuten atzo, hura «%100eko gutxieneko zerbitzuekin» egin behar izan badute ere. Hala, aldundiak lan gatazkan duen jarrera kritikatzeko baliatu zuten protesta, zeren, ELAren eta LABen hitzetan, hark ez baitu «negoziatzeko borondaterik». Bi sindikatuek azaldu dutenez, haiek eta Senideak elkarteak duela hiru aste egin zioten Peñari biltzeko eskaera, baina oraindik ez dute erantzunik jaso.\nHori ikusita, hainbat manifestari aldundiaren egoitzan sartzen saiatu ziren. Segurtasun indarrek atea itxi zizkieten, baina, azkenean, ELAko eta LABeko lau ordezkari sartu ziren eraikinera. Haiek jakinarazi dutenez, Gizarte Politiketako diputatuarekin biltzeko eskaera berretsi dute, eta aldunditik adierazi diete astelehenean izango dutela horren erantzuna, bilerarik egingo ote duten baieztatu gabe.\nELAko kide Janire Diezek «lotsagarritzat» jo zuen aldundiaren jarrera, eta gogor kritikatu «hainbeste sufritu» duten langile horiei instituzio publiko bateko ateak itxi izana. Sindikatu hark Gipuzkoako Foru Aldundiari exijitu dio bere gain har dezala lan gatazkan duen «ardura», eta «lan baldintza prekarioen, lan karga handien eta langile faltaren» inguruan hitz egitera esertzeko: «Hiru urte baino gehiago luzatu den greba bati amaiera eman eta zerbitzu duin eta kalitatezko bat emateko».\n«[Aldundiak] Propaganda besterik ez du egiten egoitzen sektorearekin», gehitu zuen LABeko Leire Ormazabalek. Haren hitzetan, langileek «borrokan» jarraituko dute «hitzarmen duin bat» lortu arte. Era berean, sindikatutik salatu zuten egoitzetako langileen eta egoiliarren egoera «sostengaezina» dela: «Presazkoa da gatazkaren konponbide bat, presazkoa da lan baldintza eta zerbitzu duin batzuk bermatuko dituen hitzarmen bat hitzartzea».\nKontrara, Gipuzkoako Foru Aldundiak protesta egiteko moduan jarri du begirada. Erakundeak salatu egin du manifestariek eraikinean sartzen saiatzeko «erabilitako indarkeria»; zehazki, segurtasun langileak «bultzatu» izana. «Indarkeria ez da bidea», adierazi du Eider Mendoza bozeramaileak, jarrera horrek elkarrizketa «zailtzen» duela argudiatuta. Haren arabera, «ateak ixtera» behartu dituzte goizean, eta ordu erdiz «langileak eta herritarrak sartu eta ateratzea galarazi» dute.


Zuzenekoa, diskoan bilduta | Kultura | Berria\nOlatz Zugastik maiatzean Orion emandako kontzertua jaso du 'Orion zuzenean' lan bikoitzean\nOlatz Zugastik atzo aurkeztu zuen diskoa, Donostian. JUAN CARLOS RUIZ / FOKU Tamaina handiagoan ikusi\nDiskoan Zugastik berak idatzitako hainbat pieza bildu dituzte (Sena; Bakean ala otzandua; Gau hotzenean ere; Neguko arratsalde batean; Bat, biga, hirur...), baina baita Lertxundik idatzitako bi kantu ere: Mirotzak eta Ni Olentzero naiz. Lehenengoa Gratxiña Lertxundik kantatu du, «emozionalki eta afektiboki oso gertu» du abestia; eta bigarrenaren pasarte bat besterik ez dute jaso: «Ni Olentzero naiz-en bertsio laburtu bat egin genuen kontzertuan, kantu luzea da eta. Gainera, Benitok ez du inoiz jo kantua zuzenean».\nHorietaz gain, kantu tradizionaletara ere jo du Zugastik, eta orain arte berak grabatu gabeko bat ere jaso du: Erregiñe ta saratsa. Argia dantza konpainiaren Irradaka ikuskizunean deskubritu zuen kantua: «Emozio karga handia eman zioten, ni malkotara eramateraino».\nZugasti orain dela lau urte hasi zen bere materiala zuzenean ematen, eta egindako bidea «positibotzat» jo du, nahiz eta horretarako «barne mamu» batzuk kendu behar izan dituen gainetik. «Banituen eredu batzuk, eta haiek bezala kantatu nahi nuen. Baina ohartu naiz norberak bere bitartekoak dituela: bere ahotsa, bere tresnak... Mamu horiek kanpoan utzi ondoren, gustura sentitu naiz neure buruarekin». Gainera, bide horretan, ohartu da zuzenekoetan emozioa izaten dela, eta publikoaren erantzuna ere ona izan dela. «Jarraituko dugu publikoak erretiratu behar dugula esan arte».


Berrikuntza Soziala – Bigarren saioa\nBerrikuntza Soziala / Egindako prozesuak / Urberritzen 2016 / Beterri / Bigarren saioa\nLekua: Potxoenea kultur etxea (Usurbil)\nBigarren saioaren helburua eskualdeko garapen-ereduaren markoa zehaztea izan zen, lehen saioan ateratako gakoetan sakonduz.\nLehenik eta behin, espektatibak landu genituen, bakoitzak Urberritzen prozesutik zer espero duen aurkeztu genuen. Segidan, prozesuaren helburu eta urratsak azaldu genituen, ikusteko espektatibak zenbateraino bat datozen prozesuarekin.\nProzesuaren xehetasunak, hemen\nOndoren, eskualdearen garapen-eredua lantzen hasi ginen, eskualdearen argazki orokorra eman genuen eskualde bezala kokatzeko, eskualdeak garapenerako dituen potentzialak azpimarratuz.\nDonostia-Beterri Eskualdeko Aurkezpena\nOndorio horiek eta lehendik jada landuta zegoen ikuspegiaren definizioa oinarri hartuta, nora iritsi nahi dugun eta zer nolako eskualdea garatu nahi dugun zehazten hasi ginen.\nAurretik zegoen ikuspegi hori aberastu eta osatzeko talde-dinamika bat egin genuen, eskualdearen ezaugarriak agerian utziz. Hona hemen aipatutako ezaugarriak:\nSare bezala egituratua, loturekin, gertutasuna (harremanak)\nElkarlana, talde-lanean oso aurrera egiteko gai dena\nSoziala, kooperatiboa, talde-ikuspegia eta estrategia duena, ikuspegi kolektiboa eta zabala duena\nIngurunea zaintzen duena, komunitatea, zailtasunei aurre egiteko gaitasunak dituena.\nEzagutza kudeatuko duena\nIndartsua/erresistentea/potentzia duena eskuzabala/justua, alaia.\nBeste eskualdeentzat erreferente edo eredu dena eta besteei laguntzeko prest dagoena\nMoldagarria: Ikasteko prest, aldatzeko prest eta moldatzeko gaitasuna duena.Eta behar denean, egoskorra,\nProiektu propioa duena\nGaitasun ezberdinak izan ditzake (elkarlana, azkartasuna edo abiadura, askea)\nLasaia , segurua, emankorra (zaintza-ongizatea)\nTxikia eta balio handikoa dena\nEskualdeko eragileek garatu nahi duten eskualdearen ezaugarriak\nAipatutako ikuspegi osatua lortzeko nola lan egin behar dugun zehaztea izan zen hurrengo urratsa. Horretarako, egun kontuan hartzen diren balioak azaldu ondoren, eskualdearen garapen-bidean zein balioren arabera lan egingo dugun landu genuen taldeka eta talde handian, ondoren.\nBalio hauek adostu genituen:\nANIZTASUNA (genero, kultura, arraza…) kontuan hartu, aberasteko\nEKONOMIA ZIRKULARRA, eskualdeko baliabideak bertan erabiltzea, subirotasunaren ikuspegitik.\nKULTURA (bertako ezaugarriak babestu)\nPOLITIKA POSITIBOAK landu\nBertakotasuna (gure marka pertsonala, bertakoa. Hizkuntza-kudeaketa lehiakortasunerako gako. Hizkuntza kontuan hartu eta horrek balio erantsia emango digu eta lagunduko digu garapenean)\nEskumenak eta enpresen presioak. Bereizi egin nahi dugun horretatik zer egin dezakegun errealki. Horiek landu.\nELKARTASUNA, ELKARLANA, KOOPERAZIOA, beste eskualde eta egiturekin.\nETENGABEKO HAUSNARKETA, estrategien gogoeta, pentsamendu kritikoa.\nGERTUTASUNA (harremanak), SAREA SORTZEA.\nGARAPEN TEKNOLOGIKOA. Garrantzitsua eta ekarpen eta aukera asko ireki ditzake.\nESKUALDEAREN NORTASUNA, IZAERA ZAINDU ETA ERRESPETATU.\nGure esku dagoena, eskualdeak egin dezakeena landu eta bestea, balorean hartu bai, baina…\nEskumena da guza bat, baina guk norabide horretan ere zerbait egin ahal izango dugu.\nHEZKUNTZA. Txikitatik baloreak transmititzearen garrantzia, hor hezkuntzak duen garrantzia (gobernantza-eredua).\nEskualdearen garapen-bidean balio hauen arabera lan egingo dugu\nBehin ikuspegia eta balioak landuta, zehaztu dugun NORA horretara iristeko zer egiten dihardugun azaldu zen gainetik, zer lerro estrategiko dauden martxan. Adostutako markoaren baitan kokatzen diren proiektuak identifikatzeko proiektuak sortu eta gauzatzeko eskaintzen diren espazioen mapa ere azaldu zen eta egun martxan dauden proiektuak aipatu ziren.\nBukatzeko, saioaren balorazioa egin zen eta eragileei etxean betetzeko fitxa bat banatu zitzaien. Helburua erakunde bakoitzak egiten duena gehiago ezagutzea da eta saio honetan adostutako balio horiek sustatzea helburu dituzten proiektuak identifikatzea, eta horiek aberastean, osatzeko aukerarik dagoen ikustea. Fitxa hori bete eta e-postaz bidali beharko dute hurrengo saioa baino lehen.\n“Izpiritu kritikoak”, proiektuarekiko ezagutza-nahiak…adieratzen dute zerbait lortzeko grina (ez gaude “egonean”…) Ongi! Eskualdearen informazioa faltan


Bidegorriko zati bateko argiteria aldatzeko hitzarmena sinatu dute : Oarsoaldeko Hitza\nBidegorriko zati bateko argiteria aldatzeko hitzarmena onartu dute\nMartxoko osoko plenoan aztertu dituzten gai guztiak aho batez onartu dituzte. Pikabeneko etxe jabeek eremu bat udalari laga diote, dohainik.\nMartxoari dagokion plenoa egin zuten atzo arratsean, hamar puntuko gai zerrendarekin. Gai guztiak aho batez onartu zituzten. Otsaileko plenoan mahai gainean utzi zuten gai batekin hasi zuten udalbatzarra: aldundiarekin akordio bat sinatzea onartu zuten, bidegorriko argiteria eraberritzeko. Altzibar eta Ugaldetxo arteko tartean egingo dituzte aldaketak, eta 404.000 euro inguru kostatuko du; aldundiak 145.000 euro jarriko ditu.\nMusika sustatzen duten bi elkarteri laguntzak izan ziren hurrengo aztergaiak. Oidultz eta Oiartzungo Flauta Taldeari Madalensoro pilotalekuko bigarren solairuan lokal bana utziko diete, lau urterako. Flauta taldeak, gainera, 5.600 euroko diru laguntza jasoko du, urtean zehar egiten dituen ekitaldiak aurrera eraman ahal izateko.\nXorrola autobus zerbitzuaren kontratua, berriz, esleitu behar dute. Pertsonen garraio enpresek 35 egun izango dituzte horretarako, betiere kontratazio espedientea argitaratu ondoren.\nBestalde, Pikabene etxadiko 35 etxejabeek 10.000 metro koadrotik gora laga dizkiote udalari, ezeren truke. Erabilera publikora bideratuko dituzte.


Egutegia (De Marcha)\nErrenteriako karteldegiaren barruan zinema emanaldiak "Adú" pelikularen proiekzioarekin.\n(21/02/2020 - 27/02/2020)\nUsurbilgo Cinesa Urbileko karteldegiaren barruan zinema emanaldia "Parásitos" pelikularen proiekzioarekin.\nIrungo Ocine Mendibileko karteldegiaren barruan zinema emanaldiak "Adú" pelikularen proiekzioarekin.\n18:10h + 20:30h\nIrungo Ocine Mendibileko karteldegiaren barruan zinema emanaldiak "1917" pelikularen proiekzioarekin.\nPelikula: "Aves de presa (y la fantabulosa emancipación de Harley Quinn)"\nErrenteriako karteldegiaren barruan zinema emanaldiak "Aves de presa (y la fantabulosa emancipación de Harley Quinn)" pelikularen proiekzioarekin.\nPelikula: "Hasta que la boda nos separe"\nUsurbilgo Cinesa Urbileko karteldegiaren barruan zinema emanaldiak "Hasta que la boda nos separe" pelikularen proiekzioarekin.\nUsurbilgo Cinesa Urbileko karteldegiaren barruan zinema emanaldiak "Adú" pelikularen proiekzioarekin.\nPelikula: "Manhattan sin salida"\nIrungo Ocine Mendibileko karteldegiaren barruan zinema emanaldiak "Manhattan sin salida" pelikularen proiekzioarekin.\nErrenteriako karteldegiaren barruan zinema emanaldiak "Hasta que la boda nos separe" pelikularen proiekzioarekin.


Komunikazioak 4.0 industrian - Elhuyar Aldizkaria\nHasiera » Gai nagusiak » Komunikazioak 4.0 industrian\nDoktoradutza aurreko ikertzailea Bilboko Ingeniaritza Eskolan (EHU)\nIrakaslea Gipuzkoako Ingeniaritza Eskolan\nAzken mendeetan, industria-iraultzek markatu dute garapen teknologikoaren erritmoa. Une honetan, laugarren industria-iraultza (4.0 industria) garatzen ari da. Bereziki, komunikazio-sistemak dira prozesu horren gidariak. Baina nola eraldatu beharko dira komunikazio-sistema tradizionalak? Nolakoa izango da etorkizuneko industria?\nEgokitzeko eta eboluzionatzeko gaitasuna da gizakia bereizten duen ezaugarrietako bat. Hori dela eta, historian zehar hiru industria-iraultza bizi izan ditugu sektore espezifikoen garapenaren ondorioz. Zehazki, lehenengo industria-iraultza mekanizazioaren garapenak bultzatu zuen; bigarrena, energia elektrikoaren ekoizpen masiboak eta industria kimikoaren eta autogintzaren garapenak, eta hirugarrena, mikroelektronika eta informazioaren teknologiak ekoizpen-kateetan sartzeak. Gaur egun, laugarren industria-iraultzaren hasieran jartzen gaituzte orain arte lortu diren aurrerapen informatiko ugariek, garatu diren tresna digital berriek eta, batez ere, makinen eta prozesuen automatizazioak; hots, 4.0 industria deitzen den iraultzaren hasieran gaude. Laugarren industria-iraultza honen helburua lantegi adimendunak edo smart-industry delakoak garatzea da, zeinak gaitasuna izango bailukete modu autonomo eta adimendunean planifikatu, aurreikusi, kontrolatu eta ekoizteko, eta, hortaz, funtzionamendu eta ekoizpen-kateari balio handiagoa emango bailiokete.\nIndustria-iraultzen denbora-lerroa. Arg. Eneko Iradier eta Jon Montalban\nKomunikazioak 4.0 industriaren funtsezko ezaugarria izango dira. Izan ere, fabrika adimendunak ahalbidetzeko, industria osatzen duten makina guztiei elkarren artean komunikatzeko eta elkarrekin konektatuta egoteko gaitasuna eman beharko zaie. Hala ere, horrelako komunikazioak ezartzea zailtzen duten zenbait oztopo daude.\nLehenik eta behin, komunikazio-kableatuetatik haririk gabeko komunikazioetarako trantsizioak oraindik ez ditu beharrezko bermeak eskaintzen. Tradizionalki, industria-komunikazioak sistema kableatuetan oinarritu izan dira; alabaina, horrelako komunikazioak ez dira egokiak sareen tamaina handitzeko edo ekipoei mugikortasuna emateko. Horregatik, haririk gabeko teknologiak dira hautagai egokienak, nahiz eta oraindik ezin duten bermatu sistema kableatuen sendotasun berbera.\nBestalde, beste erronka bat aplikazio-ingurunea da, berez. Aplikazio-lekuak (lantegiak, ekoizpen-plantak, etab.) ingurune itxiak izan ohi dira; ekipamendu ugari biltzen dute, eta islapenak sortzen dituzten ekipamendu metaliko asko daude. Faktoreen konbinazio horren ondorioz, jasotzen den seinaleak oihartzun ugari ditu, eta hedapen-kanal bortitz batek eragiten dio. Zalantzarik gabe, harrera-baldintza horiek komunikazioak zailtzen dituzte, eta erronka bat planteatzen dute: ingurune horietarako egokiak diren sistema ultrasendoak diseinatzea.\nAzkenik, haririk gabeko komunikazioetan erabiltzen diren frekuentzia-bandak ere beste erronka nagusietako bat dira. Haririk gabeko sistema gehienek, ISM (Industrial, Scientific and Medical) banda libreak erabiltzen dituzte. Banda horiek konkurrentzia handia dute; beraz, sareak buxatu egin daitezke, eta, hala, paketeen arteko talkara iritsi edo ekipamendu jakin batzuetarako sarbidea galaraz daiteke.\nGaur egungo eskaintza teknologikoa\nLehenengo eta behin, aipatu beharra dago oraingoz ez dagoela industria-komunikazioak unibertsalki definitzen dituen estandar edo teknologiarik. Horregatik, amaierako aplikazioaren edo ingurunearen arabera, hainbat aukera teknologiko daude.\nWiFia oso onartuta dagoen irtenbidea da. Zalantzarik gabe, teknologia hori bultzatzeko argudio nagusia gaur egungo hedapena da; izan ere, egungo enpresa guztiek edo ia guztiek kudeatzen baitute beren WiFi sare propioa. Hori dela eta, ekipo automatizatuak sare horretan sartzeak kostu txikiagoa dakar sare berri esklusibo baten hedapenarekin alderatuta. Alabaina, teknologia horrek ere baditu bere desabantailak, ez baitu ezartzen komunikazioen fidagarritasuna bermatzen duen mekanismorik, ezta determinismorik ere. Horregatik, ikerketa asko bideratu dira bi puntu ahul horiek sendotzera; eta, hala, ingurunerako sarbidea modu ordenatuan koordinatzen duten eta komunikazioen sendotasuna hobetzeko mekanismoak ezartzen dituzten denbora-eskemak garatu dira, besteak beste, paketeen berbidaltzea edo erredundantzia.\nHautagaien rankingaren goiko postuetan Bluetootha aurkitu daiteke, bereziki, Bluetooth Low Energy (BLE) soluzioa. Ekipamenduak elkarri konektatzera bideratutako teknologia da BLE, non nodoak konektatzen baitira maisu-rola betetzen duten ekipoekin. Irtenbide horren sendotasuna energia-kontsumo baxuan datza, eta horrek eragiten du, hain zuzen, oso teknologia interesgarria izatea bateria duten ekipoen aplikazioetarako, hala nola sentsore-sareetarako. WiFiarekin alderatuta, ordea, BLEk datu-tasa txikiagoa du (2 Mbps), eta informazio gutxi transferitzea eskatzen duten aplikazioetara mugatzen du horrek.\nBukatzeko, banda zabaleko komunikazio-sistema mugikorrak ere proposatu dira zenbait behar asetzeko. Horien artean aipatzekoa da komunikazio mugikorren laugarren belaunaldiaren erabilera: Long Term Evolution (LTE), esaterako, Gauzen Internetera (Internet of Things, IoT) bideratutako sare eta aplikazioei euskarria emateko erabili izan dena. Irtenbide horri Narrow Band IoT deritzo eta, BLE bezala, datu-tasa txikien transmisioan oinarritzen da erabiltzaile-kopuru handi bati zerbitzua emateko.\nUne honetan, ikerketa 5G aldera bideratzen ari da, komunikazio mugikorren bosgarren belaunaldiak industria-betekizunen antzeko modalitate bat baitu. Hala ere, oraindik garapen-fasean dagoenez, ez dago arrakastaren bermea ematen duen lan esperimentalik.\nGaur egun, irrati-komunikazioen mundua geldiezinezko abiaduran doa aurrera, batez ere, telefonia mugikorraren bultzadari esker. Izan ere, orain dela gutxi hedabideetara heldu den 5G teknologiaren hedapenaren hastapenean gauden honetan, gero eta nabariagoak dira ikerkuntzaren munduan 6G ezizenez ezagutzen den hurrengo fasearen gaineko lanak. Etengabeko bilakaera horren erritmoa ezin da esparru guztietara hedatu, eta 4.0 industriaren aplikazioek, esaterako, beren ibilbide propioa markatu behar dute. Horrenbestez, aurretik aipatu den bezala, gaur egun 5Garen barruan jada onartuta dauden eta lege diren hainbat teknologia oraindik probatzeke daude industria-komunikazioen alorrean.\nAipatzekoak dira seinalearen atzerapena (edo prozesatze-denbora) murrizten duten teknikak. Horien artean nabarmentzekoa da Edge Computing-a, esparru honetan inportantea izan daitekeen aldaketaren eredu gisa. Laburki, haren helburua sarearen lanak muturrera eramatean datza, hots, datuak sortu diren iturritik gertu; eta, hala, muturretik muturrera informazioa garraiatzeko beharrezkoa den denbora gutxitzen da. Bestetik, beste alor batzuetan oso ezaguna den Cloud Computing-ak ere garrantzia izan lezake industria-komunikazioetan, baina, horretarako, hari lotutako atzerapen-denborak murriztu beharko ziratekeen.\n4.0 industriaren etorkizuneko ardatzak. Arg. Eneko Iradier eta Jon Montalban\nArestian aipatutako, eta komunikazio mugikorretatik oinordetzan hartutako irtenbideez gain, badira haririk gabeko industria-komunikazioetarako aipagarriak izan daitezkeen teknologia handizaleagoak ere. Azken urtean, Nature aldizkariaren arabera, Adimen Artifiziala (AA) laugarren postura igo da gehien bilatutako ikerkuntza-terminoen artean. Ez da harritzekoa, beraz, laugarren industria-iraultza honetan ere, hainbat alorretan izango duen eragina aurreikustea: energia sortzeko eta banatzeko sistemetan, IoT eta sentsore-sistemetan, kontrolaren monitorizazioan, eta abarrean. Zerrenda horretan, haririk gabeko irrati-komunikazioak ere koka daitezke. AA oso erabilgarria izan daiteke lantegi berrien komunikazio-sareen plangintzarako. Orain arte, plangintza tradizionalean transmisoreak estatikotzat jotzen ziren, hartzaileak baitziren mugikortasuna zuten gailu bakarrak. Alabaina, lantegi adimendun batean konektatuta egon daitezkeen gailuen kopurua eta tipologia handitzen doa etengabe (igorleak barne), eta, horrenbestez, etorkizuneko lantegi baten estaldurarako planifikazio estatikoak muga nabariak ditu. Bestalde, AAk ere ekarpena egin dezake eraso baten aurrean haririk gabeko komunikazioek daukaten babes eskasari dagokionez. Adibidez, AAko teknikak erabiliz sareko trafikoa azter daiteke, eta, aurretiaz ondo entrenatutako ereduen bidez, gure sarean gerta daitezkeen eraso maleziatsuak identifika daitezke, trafikoan aldaera susmagarriak aztertuz.\nBestetik, 4.0 industriaren alorrean, segurtasun fisikoaren ardatz berri gisa ere uler daitezke irrati-komunikazioak. Azken urteetan argitaratutako ikerketek erakutsi dute haririk gabeko sistemek, informazioa garraiatzeaz gainera, beste hainbat xede ere bete ditzaketela, esaterako, gela baten barruan dauden pertsonak zenbatzeko edota pertsona horiek egiten ari diren jarduera zehazteko. Hitz gutxitan, hori lortzeko, estatistikoki aztertu behar dira pertsonen presentziak igorritako seinalean eta zeharkatutako kanalean izandako aldaketak. GPS teknologia erabili ezin den esparru batean, irtenbide hobeezina izan daiteke, arrisku edo istripuak gertatzean langileak lokalizatuta eta zenbatuta izateko. Zalantzarik gabe, horrelako identifikazio-sistemak ezartzea eta horiek aurretiaz azaldu diren AA teknikekin bateratzea ezinbesteko ikerkuntza-lerroa da, etorkizuneko lantegi adimendunak segurtasunez garatzeko.\n4.0 industria iritsi da jada, eta haririk gabeko komunikazioen eraldaketa sakona egitea eskatzen du. Egungo eskaintza teknologikoak hainbat hautagai ditu, baina batek ere ez ditu jarraitu beharreko eredua izateko ezaugarri guztiak betetzen. Horregatik, ikerketa- eta garapen-prozesuak jarraitu egin behar du, eta dagoeneko dauden teknologien errendimendua hobetuko duten teknika disruptiboekin konbinatu beharko dira, etorkizuna orainaldira ekartzeko.\nR. Drath and A. Horch, "Industrie 4.0: Hit or Hype? [Industry Forum]," in IEEE Industrial Electronics Magazine, vol. 8, no. 2, pp. 56-58, June 2014.\nA. Varghese and D. Tandur, "Wireless requirements and challenges in Industry 4.0," 2014 International Conference on Contemporary Computing and Informatics (IC3I), Mysore, 2014, pp. 634-638.\nK. Montgomery, R. Candell, Y. Liu, and M. Hany, “Wireless user requirements for the factory workcell,”NIST Report, Adv. Manuf. Ser.(NISTAMS)-300, vol. 8, 2019.


Baserriko uzta iritsi da Arabara - Añana - Alea.eus\nBaserriko uzta iritsi da Arabara\nMirian Biteri 2019-06-10 12:00\nOlatz Salvador izango da ekainaren 15ean, Anuntzetako Beltzitina baserrian.\nMartxan da, bigarrenez, kulturaren bitartez agroekologian oinarritzen diren baserriak eta herritarrak lotzea helburu duen Baserriko Uzta ekimena. Aurtengo edizioan, hiru urtarotan egingo dute: udaberrian, udan eta udazkenean.\nLehena, udaberriko uzta, ekainaren 15ean, igandean, jasoko dute Erriberagoitiko Anuntzeta herriko Beltzitina etxaldean. Hitzordua 10:30ean dago jarrita; Amparo Perez Cansecok eta Xabier Alonso Alonsok daramaten baserrian marmelada ekologikoa da produktu nagusia, eta, hortaz, bertan dauden fruta zuhaitz ugariak ezagutzeko aukera izango dute bisitariek, eta baita baserrian ekoiztutako gozoak dastatzeko ere.\nKontzertua eta bazkaria\nOhikoa den moduan, bisitaren ostean, musika emanaldia izango dute etxaldean bertan; kasu honetan, Olatz Salvador bakarlari donostiarrak parte hartuko du. Bisitaldia amaitzeko, bertaratutakoen arteko bazkaria egingo dute, baserrietako elikagaiekin.\nBaserriko Uzta Euskal Herriko bio-baserritar agroekologiko eta herritarren kolektiboak (EHKO), Argia aldizkariak eta Iametza komunikazio eta teknologia enpresek elkarlanean garatutako ekimena da. Herritarrek baserriak bertatik bertara ezagutzea du helburu, baserritarren lanak eta produktuak nola lantzen dituzten erakutsiz. Baina, laborantza ekologikoa euskal musikari elkarri lotuta eman nahi du ezagutzera.\nLehen edizioa arrakastatsua izan zen: Antzuolan (Gipuzkoan), Anari aritu zen Pikunieta baserrian; Urduñako (Bizkaia) Santa Claran, Rafa Rueda; Arbonako (Lapurdi) J. Zaldunbideren baserrian, Mikel Urdangarin; eta Nafarroako Mendiko upategian, Fermin Valencia eta Jesus Ayesa.\nAurtengo edizioan, Olatz Salvadorrez gain, beste bi musikarik joko dute: Udako uztaren barruan, Eñaut Elorrieta izango da abuztuaren 31n, Pagolako (Zuberoa) Safran Lilian; eta Udazkeneko uztan, Ruper Ordorika izango da Eibarko (Gipuzkoa) Sonsolan kontzertua eskainiko duena, azaroaren 9an.\nBaserrira bisita gidatua, kontzertua eta bazkaria barne hartzen duen saio bakoitzaren prezioa 20 euro da (gaztetxoenak, 12). Interesatuek baserrikouzta@gmail.com helbidera idatzi behar dute, tokia mugatua da eta.


Bilbao.net, Familian hezi - Prebentzioa, Mugak ezartzea\nKokapena: Hasiera Familian hezi Prebentzioa Mugak ezartzea Familian hezi\nMaiatza 2013: Familia eta genero-berdintasuna\tIradokizun buzoia\tHistorikoa Hileko gaiak\tMugak ezartzea Jaiotzean, gizakiok ez gara ez onak ezta gaiztoak ere, arauak ez baititugu ezagutzen eta gurasoen gidaritza behar baitugu egoera bakoitzeko mugak ezagutzeko. Arauen bidez, umeek arduratsu izaten eta haien burua nahiz besteak errespetatzen ikasten dute.Familiaren xedea da umeek hartu ditzaketen aukerei eta bakoitzaren ondorioei buruzko informazioa transmititzeko giro egokia sortzea eta ondo aukeratzeko behar dituzten baliabideak ematea.\nOro har, gurasoek arau argi bat jartzen badute, seme-alabak betetzeko prest egongo dira, nahi dutena gurasoentzat atsegin izatea baita, besteak beste. Batzuetan, ez gaude muga edo arau jakin batzuk jartzeko prestatuta: Gehiegi hitz egiten dugu maiz eta ez dugu zehazten, emozioak puztu egiten ditugu eta, sarritan, ez gara argi mintzatzen edo autoritate gehiegirekin hitz egiten dugu umeei zerbait egin behar dutela eta oraintxe egin behar dutela esaterakoan (jostailuak jaso, ohera joan, obeditu...).\nHaurren heziketan arauak eta mugak jartzen egoki ikasteko, familiaren funtzio nagusiak zein diren gogoratu beharra dago. LAGUNTZA eta KONTROLAREN arteko oreka aurkitzean datza.\nLAGUNTZA: Osasun fisikoan (elikadura, janzkera...), afektibitate alorrean eta bera den bezala ulertarazten eta bere burua onartzen.\nKONTROLA: arauak ezartzea eguneroko funtzionamendurako.\nOREKA: - Laguntza soilik, baina inolako kontrolik ezarri gabe, ematen duen familia gainbabesten ariko da. haurra - Kontrola soilik ezarriz, hau da, nahiko laguntza eman gabe ari den familia haurra modu errepresiboan eta autoritarioan ariko da hezten. - Laguntza eta kontrola era orekatsuan eskaintzeak familia seme-alaben autonomia eta arduraren indartzaile izatea dakar.\n"Ez" esanda ere hezi egiten da\nZergatik jarri behar zaizkie mugak seme-alabei?\nNola jartzen dira mugak?\nNola egokitu mugak nerabezaroan?


ELKARZAIN PROGRAMA - Albisteak - Zumarraga\nProiektuaren barruan ekintza ezberdinak antolatu dira 2019rako\nEGUNEROKO OINARRIZKO BIZITZA JARDUERENTZAKO LAGUNTZA-PRODUKTUEN INGURUKO EZAGUTZAK EMATEKO TAILER TEORIKO-PRAKTIKOA\nTailer honen helburua mendekotasuna duten pertsonen zaintzaileei laguntza-produktuen inguruko formakuntza eskeintzea da, modu eraginkorrean nola erabili, noiz komeni den erabiltzea, zaintzailearentzako ergonomia inguruko oinarrizko ezagutzak,…\nTailerra Xabier Burdaspar Ortoprotesikan goi teknikariaren eskutik etorriko da. UGLEko laguntza-produktuen gelan izango da. Martxoak 27 eta 28, eta apirilak 1, 2 3. Ordutegia 16:30etatik 18:30etara.\nZAHARTZE- AKTIBOA: ERRETIRORAKO PRESTAKETA TAILERRA.\nTailer honetara bertaratzen direnak erretirorako bidean ematen den aldaketa kudeatzen ikasiko dute. Beraien zahartze fisiko eta psikiko aktiboa eta baliabide pertsonalen bultzatzearen inguruko prestakuntzarekin. Azalduko zaie bizitzaren garai horretan egin/garatu/martxan jarri dezaketena, pertsona ezberdinen experientzien adibideekin.\nMartxoaren 28an hasiko da eta apirilaren 4 eta 11, eta maiatzeko 2, 9, 16, 23 eta 30 izango dira hurrengo saioak. Zelai Arizti Kultur Etxean, 10:00etatik 12:00etara.\nALZHEIMER EDO BESTE DEMENTZIAREN BAT DUTEN PERTSONEN ZAINTZAILEENTZAKO IKASTAROA.\nIkastaroa AFAGIk eskainiko du. AFAGI Alzheimerra edo beste dementzia dutenen senitartekoen, lagunen eta pertsonen beren Gipuzkoako elkartea da. Hiru saio izango dira, apirilaren 2,3 eta 4ean, Zelai Arizti Kultur Etxean, ordutegia 15:30-17:30.\nIzen ematea doakoa da, aforo mugatuarekin, eta Gizarte Zerbitzuetan egin ahal izango da, 943 72 91 55 telefonoan edo gizarte@zumarraga.eus helbidean.


Guzmaniaren erakargarritasun tropikala | Consumer\nGuzmaniaren erakargarritasun tropikala\nHezetasun-baldintza oso espezifikoak behar ditu\nLandare tropikalek oso harrera ona dute lorezaintza maite dutenen artean; izan ere, bertan kolore eta forma erakargarriak ikusten dituzte, balkoietan eta terrazetan egon ohi ez direnak. Guzmania lingulata aukera nahiko ohikoa da; izan ere, oso deigarria da erdialdean braktea gorri bizia duelako. Lore oso txikiak sortzen dira, eta zuriak, horiak edo gorriak izan daitezke.\nLandare honen beste elementu erakargarri bat bere hosto luzeak dira. 30 zentimetroko luzera ere izan dezakete, eta erroseta moduan antolatuta daude, guztiak berde distiratsu eta alaiak.\nBromeliazeoen familiako landare honek Hego Amerikako erdialdeko oihan tropikaletan du jatorria. Horregatik, penintsulan berotegietan baino ez da hazten eta, beraz, urte osoan loratzera behartzen da.\nGuzmaniak, jakina, oso hezetasun baldintza bereziak behar ditu; beraz, komeni da maiz lainoztatzea eta erdiko inbutua urez betetzea. Horrez gain, zortzi edo hamar egunean behin sartu behar da lorontzia uretan. Ahal bada, euri-garaian, landare hori kanpora ateratzea komeni da, bereziki eskertzen baitu euri-ura jasotzea. Ikus daitekeenez, kontuan hartu beharreko kezka nagusia lurra ez lehortzea da.\nUr beharrak ikusita, ondoriozta daiteke hezetasunari eusteko landare honek gutxi txikitutako zohikatzezko lurzorua behar duela, lorategiko lurrarekin nahastuta.\nGainera, 15 eta 18 °C arteko tenperatura epela bermatzen bazaio, eta eguzki-izpiek zuzenean landarean eragitea eragozten bada, etxean guzmania eder bat lortuko da.\nAzkenik, komeni da idaztea guzmania iraupen luzeko landare bat dela, alboetako kimuak erabiliz ugaltzen dena. Kimu horiek ez dira komeni amaren landaretik kentzea ondo garatu arte.\nerakargarritasun tropikal espezifikoak guzmania-eu hezetasun baldintzak Planta-eu


2020-01-18 - Goierriko Hitza : Goierriko Hitza\nEmakume Master Cup txapelketa martxan da\nAtaunen hasi da Emakume Master Cup pilota txapelketa. Bost partida jokatu dira, hiru maila ezberdinetan. Arantxa Arratibel ataundarrak eta Aisha Etxeberria amezketarrak 18-3 irabazi dute Udane Bergara eta Alaia Ruiz de Infanteren aurka. Uxue Azkonobieta ataundarrak, berriz, 18-5 galdu du buruz burukoa Ane Urkizuren kontra.\nGaringo festetako lehen eguna ospatu dute\nSan Sebastian jaietako lehenengo eguna ospatu dute Garingo auzotarrek. Herri bazkaria egin dute eguerdian, eta ondoren mus txapelketa. Gurutze Mujika margolariak bere lanak jarri ditu ikusgai Garingo Elizan; bihar arratsaldera arte egongo da erakusketa. Olio-pinturaz egindako lanak dira, eta natura irudikatu du denetan.\nBost korrikalarik jaso dituzte 2019ko Beasain Challengeko sariak\nAmaia Barandiaran, Iker Urteaga, Jose Mari Martin, Aitor Mujika eta David Gutierrez izan dira saridunak. Diploma eta txamarra bana jaso dute irabazleek. Gainera, kiroldegirako urte osorako bi harpidetza, bi pertsonentzako Ehunmilak proban parte hartzeko dortsalak eta beste 5 lasterketetan izen ematea zozkatu dituzte irabazleen artean.


Muesli kurruskariaren zapore guztia, azukre erantsirik gabe orain - Mercadona\nMercadonan badakigu produkturik onenak lortzeko berebiziko garrantzia duela gure bezeroen ohiturak eta hobespenak ezagutzea. Beren iradokizunei esker Mercadonak eta Siro Taldeak Azukre Erantsirik gabeko Hacendado Muesli Kurruskari berri hau garatu dute.\nAzukre Erantsirik gabeko Hacendado Muesli Kurruskaria olo-malutak, olo-zahia, arroz txigortua eta garia oinarri harturik eginda dago. Kalitate goreneko lehengaiak dituzten zerealak, hain zuzen, zuntza eta energia ematen dutenak. Baina azukre erantsiak alde batera utzirik, oraingoan.\nProduktu honen poltsak 11 errazio ditu gutxi gorabehera, 500 gramoko pisua osatuz, guztira.\nAzukre Erantsirik gabeko Hacendado Muesli Kurruskaria leku fresko eta lehorrean gorde behar da, eguzkiaren argitik babesturik. Poltsa posizio bertikalean eduki behar da beti. Produktua kontsumitzeko epea 6 hilabetekoa da.\nEspainiar jatorriko produktuen alde egin duen apustua aurrera eramaten jarraitzen du Mercadonak. Etengabeko sostengu horren erakusgarri da produktu hau, Siro Taldeak ekoiztua Aguilar de Campoo-n (Palentzia).\nZure gosari edo askarietan, bakarrik edo esnez ala jogurtaz nahasirik… zeuk nahi bezala!; muesli berri hau dastatu eta gosari edota askaririk zoragarrienaz goza ezazu.\nGogokoen duzun Mercadonaren Esnea aukeratu muesli kurruskari berri honekin era klasikoan nahasteko zure gosari eta askarietan. Edo, nahiago baduzu, %0 gantz-materia eta %0 azukre erantsidun gure Hacendado jogurt gaingabetuekin konbinatu.\nEta gure dendetan aurki daitezkeen Hacendado Muesli Kurruskariaren aldaera guztiak ezagutu nahi badituzu, presta zaitez honako zapore hauek deskubritzeko: muesli hutsa, fruitu lehorrekin, frutekin eta txokolatearekin.


Dantzan plataforma, berrogeialdian euskal dantzak ikasteko gune aproposa — dantzan.eus\nHemen zaude: Hasiera › Hemeroteka › Dantzan plataforma, berrogeialdian euskal dantzak ikasteko gune aproposa\nDantzan plataforma, berrogeialdian euskal dantzak ikasteko gune aproposa\nHortaz, tutorial hauei esker, nahi duen edonork etxean entseatzen jarraitu dezakeHortaz, tutorial hauei esker, nahi duen edonork etxean entseatzen jarraitu dezake\nUnai Sarri Ugarte\nDantzan plataforma berrogeialdian euskal dantzak ikasteko gune oso aproposa dugu. Izan ere, egunotan pandemiaren harira, dantza ekitaldiak, emanaldiak, eskolak eta entseguak bertan behera geratu dira. Hortaz, nahi duen edonork etxean entseatzen jarraitu dezake tutorial hauen bitartez.\nEra berean, egun arte dantzatzen ausartu ez diren pertsonek agian bakarraldi hau erabili dezakete bideoen bitartez dantzan ikasteko. Izan ere, Dantzan hainbat dantza euskaldunen bideoak eskegitzen hasia da bere webgunean. Tutorial erakargarriak dira eta dantzak zuzenean ikasteko bermearekin gainera. Egun arte bost izan dira zintzilikatu dituzten tutorialak.\nLehendabizikoa, Josu Garate eta Quico Pugesek egindako 'Fandangoa' da. Bigarrena, aldiz, Patxi Laborda Aiko Taldeko maisuak landutako soka-dantza da, '100 Alargunen Dantza' izenekoa.\nBestalde, etxean aritzeko beste aukera bat Aritz Ibañezek etxetik dantzatutako eta Maurizio Elizalderen doinura egindako Lantzeko zein Baztango 'Zortzikoa' da. Gainera, 'Arin-arina' dantzatzen ikasteko beste bideo bat ere igo zuten, Gari Otamendiren eskutik. Azkenik, Ihitz Iriart kantariak eta dantzariak 'Jondane Johaneren branlea' ikasteko erronka luzatu die herritarrei, Zuberoatik Euskal Herri osora zabaltzeko asmoz.


Chat erruleta neska batekin - Bideo-Txata Italian\nZer nolako gizona ez bila barietate sexuaren arabera Dena egin daiteke, askoz errazagoa da Bideo-txata neska erruleta ematen dizu luxuzko egiteko argia ezagun, greba elkarrizketa casual bat eta ihardun naked sex, begira monitor bere ordenagailu eramangarriaAurkitu neska bat nor izango da bete zure itxaropenak oso erraza da. Ireki bezain laster bat chat erruleta neska zure aurrean Azalduko asko eskuragarri txat gelak. Hemen aukeratu ahal izango duzu, rubia edo brunette hurbilago komunikazioa. Ia-ia neska guztiek du sexu jostailu bat, eta, batez ere, dute oso argi eta garbi erakusteko. Beti izan duzu interesa ikustea nola kide hausten hezea pussy. Neska bat eskatu chat erruleta hemezortzi play gomazko edo beira vibrator, eta berak erakutsiko dizu xehetasun guztiak.\nErritmoa eta abiadura galdetzen ari zaren, eta bakarrik geratzen da prozesua gozatzeko, eta egin, beraz, lortuko duzu plazer ikusteko bideoa.\nEz gizon bakoitzak ordaindu ahal lagun batekin hitz intimo gaiak. Eta, agian, eman jaiotza horiek sentimental buruzko elkarrizketak, non bere erogenous, nola lick bere pussy edo nola zurrupatu zure oilarra. Nahi izanez gero eztabaidatzeko ez da berriketa Ez dago arazorik. Ederra neska aukeratu, ez bakarrik onartzen du elkarrizketa, baina, halaber, egin nabarmendu horiek sexu errebelazio. Jakina, chat chat erruleta neska batekin egingo arintzeko zure sexu tentsioa, baina handi bat izango da pizgarri izateko, joan pribatua. Segundo batzuk erregistratu, eta hemen, dagoeneko ari zaren bakarrik laño edertasuna zabalduko misterioak guztiak emakumezkoak natura eta betetzeko edozein nahiak.\nFree Italia Video Chat Gela - Online Italia Ezezagunen Cam chat\nFree chat alternatiba free video chat gelak izen-ematea gabe chat erruleta online gabe Datazio gune difusio video hitzaldian izen-ematea gabe chat erruleta deskargatu doan bideo Datazio neska batekin berriketan izen-ematea gabe online Datazio bideo-txata neska free mugarik gabe free chat


'Handia', Zinemaldiko Urrezko Maskorraren lehian - Debagoiena - Goiena.eus\n'Handia', Zinemaldiko Urrezko Maskorraren lehian\nImanol Gallego 2017-07-28 11:15\nAitor Arregi oñatiarrak eta Jon Garañok zuzendutako filma Donostia Zinemaldiaren Sail Ofizialean lehiatuko da. Altzoko Handia-ren bizitzari buruzko filma da. Hasiera batean, pelikularen izenburua Aundiya izan behar bazen ere, azkenean, filmeko taldeak hura aldatzea erabaki, eta Handia izango da filmaren behin betiko izenburua.\nEuskarazko zinemagintzak azken urteotan izandako maila onari eutsi, eta aurten ere film bat izango du Donostia Zinemaldiaren Sail Ofizialean. Handia, Urrezko Maskorra irabazteko lehian, beteranoa den Moriarti faktoriaren azken lana da. Pelikula Aitor Arregi oñatiarrak eta Jon Garañok zuzendu dute, eta euren hitzetan, ekoiztetxeak egin duen proiektu "handi eta anbiziosoena" izan da.\n"Plazerra da itzultzea"\n"Handia filma estreinatuko dugu Zinemaldian Sail Ofizialean lehiatzen, eta egia esan oso pozik gaude. Guretzat plazerra da itzultzea eta ea bada, gustatzen den pelikula", adierazi dute Garañok eta Arregik Zinemaldiaren aurkezpenean.\nFilmean, Migel Joakin Eleizegiren bizitza kontatzen dute; XIX. mendean ezagun egin zen Altzoko Handia-ren istorioa. Zuzendariek pelikulan kontakizun historiko huts bat baino, pertsonaiak eskatzen zuen fantasia puntua jarri diote, eta errealitatearen eta fantasiaren artean dagoen filma sortu dute.\nEleizegi 1818an Altzoko baserri batean jaio zen. Nerabezaro arrunt baten ostean, 20 bat urte zituela, gaitz batek jo zuen, eta etengabe hazten hasi zen, 2,42 metro luze izateraino; Garaiko kroniken arabera, Europako gizonik garaiena izatera iritsi zen.\nAltuera horrek ospea eman zion, eta Europan zehar bidaiatzera eraman zuen, erakustaldiak egiteko. Anaiarekin egin zituen bidaia horietan, Aundiya izen komertziala erabili zuen, orduko zenbait agirik diotenaren arabera; eta horregatik aukeratu zuten zuzendariek Aundiya, filmaren behin-behineko izen gisa.\nLehiaketako beste filmak\nEkitaldi berean, Sail Ofizialetik kanpo aurkeztuko diren filmak ere iragarri dituzte; eta horietan ere izango da debagoiendarrik: Karra Elejalde Operacion Concha filmean eta Miren Ibarguren Borja Cobeagaren Fe de Etarras filmean.\nBestalde, Handia ez da gaurkoan Donostia Zinemaldiak lehiaketa ofizialerako aurkeztu duen filma bakarra, El autor eta La vida y nada mas filmeek ere lehiaketa berean parte hartuko dute. Horrez gainera, datorren eguaztenean jakitera emango dute bertan lehiatuko den laugarren filma zein izango den. Horiek izango dira, hain justu ere, lehiaketa nagusian lehian jardungo duten Estatuko filmak\n2016ko apiriletik ekainera iraun zuen filmaketak, eta Euskal Herriko hamaika txokotan aritu zen lanean ehundik gora lagunek osatutako taldea: Bilbon, Donostian, Gasteizen, Durangon, Baionan, Miarritzen, Altzon, Tolosan, Artikutzan, Hondarribian…\nAktore nagusien artean dira Eneko Sagardoy, Joseba Usabiaga, Iñigo Aranburu, Ramon Agirre eta Aia Kruse, baina beste dozenaka figurantek hartu dute parte XIX. mendean girotutako film honetan.\nFilmaketa anbiziosoa izan da, eta Handia, dudarik gabe, Moriartik garatu duen produkzio handi eta konplexuena izan da. Figuranteak, kokalekuak, istorioaren behar teknikoak... Grabazioaz gain, postprodukzioa ere konplexua izan da. Efektu digitalen ardura izan duen User T38 etxekoek pasa den astean bidali zieten filmaren azken bertsioa zuzendariei.\nLoreak filmaren soinu bandak izandako arrakastaren ostean, lan honetan ere, Pascal Gaignen musika entzungo da. Gaigne, filmeko zuzendariekin batera, Bratislavan izan zen uztail erdialdean Handia-ren musika guztia grabatzen. Eslovakiar Errepublikara egindako bidaiaren ostean Garañok aurreratu zuen moduan, "ukitu batzuk" baino ez zaizkio falta filmari.\nFilma Aundiya izenburuarekin sortu bazen ere, duela egun gutxi aldatu egin diote, eta, azkenean, Handia izango da filmaren behin betiko izenburua. Asmoa, gainera, nazioartean izenari eustea da, Handia deitzea, alegia, nahiz eta gero tokian tokiko hizkuntzan azpititulu bat jarri.


'Bihotz handiegia' lantzeko, Eider Rodriguez - Galtzaundi Euskara Taldea\nBeste idazle baten bisita jasoko du Galtzaundiren irakurle taldeak martxoko saioan. Otsailean Juan Luis Zabalarekin eta martxoan Maixa Zugasti egon ostean, Eider Rodriguez idazle errenteriarraren txanda izango da hurrengoa. Saioa ekainaren 20an, asteazkena, izango da Tolosako Kultur Etxean eta Bihotz handiegia eleberria izango da hizpide. Honenbestez, liburua irakurri dutenek iritziak partekatzeko aukera izango dute 19:00etatik aurrera. Ohiko moduan, Yurre Ugartek dinamizatuko du irakurle taldea.


Maskarak erabiltzearen inguruko egiak eta gezurrak - Cosir i Cantar\nEgun geure buruari gehien egiten diogun galderetako bat da zein maskara jantzi behar dugun irteteko, lanera edo supermerkatura edo zenbat denbora erabil dezakegun eta garbitu dezakegun.\nZalantza asko daude hori Mundua RAC1-era konpontzen saiatu da Rafael Padrós Sant Pau Ospitaleko Laneko Arriskuen Prebentzio Zerbitzuko buruarekin.\nPadrósen arabera, kontuz ibili behar da, lehenik eta behin, merkatuan dauden maskara mota desberdinen inguruan nahasmendu handia dagoelako eta, kasu batzuetan, egokia ez den produktu bat ematen ari delako.\nMerkatuan gehiegi maskara gehiegi erabiltzen dute mota bakarrekoak direla esanez. Zaila da horiek bereiztea. Erbi bakoitzeko katu asko dago. Askok FFP2 direla esan digute eta ez dutela ziurtapen egokia betetzen\n- Rafael Padrós del Paueko Ospitaleko Laneko Arriskuen Prebentzio Zerbitzuaren arduraduna\nPadrósek ere esan du hornidura faltaren beldurrak nolabaiteko kontrol falta eragin duela eta mezu argia eman behar zela eta "ez dugu lortu" gaineratu du.\nMaskaren arteko desberdintasunak\n«Hauek dira farmazian jaso ditzakegunak. Erabilera bakarrekoak dira, egun batean. Baina egun osoan erabiltzen ez baditugu zortzi orduz erabil ditzakegu. Ikusiko dugu okertzen hasten dela. Etengabe erabiltzen ez badugu, egun askotan erabil dezakegu ”.\nKomunak ezin baditugu sartu, etxekoak arazorik gabe erabil ditzakegu eta egunero jantzi ditzakegu. Ez dute iraungitze datarik. Maskarek 24 urteko historia dute orain, denak kotoizkoak ziren aurretik ”.\nMaskara bat eramatea ez da garrantzitsuena\nSant Paueko Ospitaleko Laneko Arriskuen Prebentzioko buruak, Rafael Padrósek, azpimarratu du maskarak ezin direla gainerako segurtasun ekintzetatik bereizi eta esku garbiketa ahaztu egiten dela dio.\nEzin ditugu aireztapena, neurgailua, eskuak eta distantziak ahaztu. Maskarak laguntzen digu baina azken elementua da. Ordena, aireztatutako leku batean egongo litzateke, edukiera mantendu, eskuak garbitu, zure distantzia mantendu eta, azkenik, maskara jantzi.\nRafael Padrós del Paueko Ospitaleko Laneko Arriskuen Prebentzio Zerbitzuaren arduraduna


Balizko eraikuntza ilegala Jaizkibelgo KBEn\nJaizkibelgo Mitxintxola gainan, erainkuntza bat topatu dugu egun hauetan. Eguzki talde ekologistak eraikuntza baimenik gabe egina dagoela susmo osoa du, eta, horrela bada, gunea ahalik eta azkarren leheneratzeko eskatu dio Aldundiari eta Pasaiako Udalari, baita erantzunkizunak argitzeko behar den espedientea irekitzeko ere.\nAzpimarratu nahi dugu gertaera hau 2013. urtean Natura 2000 Sarea izendatu zen Jaizkibelgo mendian izan dela. Horrelako ekimenek gune honetako babes neurrien eta kontserbazio helburuen aurka zuzenean jotzen dute, eta Administrazioek hori ekiditeko jarrera zorrotza erakutsi behar dute, ikuskapenak eta zaintza indartuz. Zoritxarrez horrelakoak nahi baino gehiagotan errepikatzen dira.\nLa entrada Balizko eraikuntza ilegala Jaizkibelgo KBEn aparece primero en Eguzki Talde Ekologista.


Zestoan ere prest dute urtarrilaren 30eko greba orokorrerako egitaraua - Urola Kostako Hitza : Urola Kostako Hitza\nGreba orokorra babesteko zestoarrek ateratako argazki jendetsua.\nEuskal Herriko Eskubide Sozialen kartak urtarrilaren 30erako deitu duen greba orokorrarekin bat egin dute Zestoako hainbat eta hainbat norbanakok zein eragilek, eta azken asteetan greba eguneko ekimenak prestatzen aritu da Zestoako Greba Batzordea. Hilaren 30eko greba deialdiari babesa agertzeko eta herritarrak mobilizatzera deitzeko argazki jendetsua atera zuten duela egun batzuk. Orain, greba orokorraren egunerako prestatu dituzten mobilizazioen eta ekintzen berri eman dute greba batzordeko kideek.\nHiru ardatz hartuta deitu dute hilaren 30eko greba orokorra: lana, pentsioa eta eskubide sozialak. Zaintza greba ere izango da.\nHona hemen Zestoako Greba Batzordeak hilaren 30erako prestatutako mobilizazioen eta ekintzen egitaraua, osorik:\n08:00etan, pikete informatiboak egiteko hitzordua Zestoako plazan.\n10:00etan, hamaiketako kolektiboa Zestoako plazan.\n16:30ean, Nosotras mujeres de Euskalduna dokumental emanaldia plazako arkupeetan.\n18:00etan, txokolatada arkupeetan.\n18:30ean, ekitaldia, plazan. Ondoren, manifa.


Bilbao Kirolak erakundeak kiroletako eskaintza zabala prestatu du udarako. Deia, Noticias de Bizkaia\nBilbao Kirolak erakundeak kiroletako eskaintza zabala prestatu du udarako\nIgeiketa, padela, zumbing, tenisa, pilates, spin bike, aerobica, mantentze-gimnasia eta combigym izango dira\nd.d. - 2017(e)ko ekainaren 12a, astelehena - 11:18etan eguneratua\nBilbao Kirolak erakundeak kiroletako eskaintza zabala prestatu du udarako.\nBilboko Udalak, Bilbao Kirolak erakundearen bidez, kirol jardueren programa betea prestatu du aurtengo udaldirako. Izan ere, denboraldia ekainaren 10ean hasi da eta irailaren 10ean amaituko da. Ekainean, uztailean eta abuztuan, Artxanda, Errekalde eta Txurdinagako kanpoko igerilekuak 10:00etatik 21:00etara egongo dira zabalik, eta irailean 20:00etan itxiko dute. Beste alde batetik, 12 urtetik beherako umeek ez dute heldu batekin sartu beharko.\nBILBO. Urtero bezala, Bilbao Kirolak erakundeak 10 sarrerako bonoa eskaintzen die erabiltzaileei. Helduek 36,05 euro eta umeek 18,05 euro ordainduko dute. Uztailaren 16ra arte kiroldegietan salgai dauden bono horiek, ohiko sarrera baino % 25 merkeagoak dira. Bilbao Kirolakek kontrol sistema bat dauka solarium eta igerilekuetara sartzen direnentzat. Gaur egun, Bilboko kanpoko igerilekuetan 6.164 plaza daude, guztira (2.926 Txurdinagan, 1.710 Artxandan eta 1.528 Errekalden).\n2017KO ZERBITZUEN ARAUDIA\nBilbao Kirolak-eko 2017ko Zerbitzuen Araudian, nobedade nagusi moduan jaso du ez dela nahitaezkoa izango bainu-txanoa erabiltzea udan bere kanpoko igerilekuetan. Araudian sartutako aldaketa horrek eragina izango luke, hortaz, Artxandako, Errekaldeko eta Txurdinagako estali gabeko igerilekuetan. Hiru instalazio horietan toplessean hartu daiteke eguzkia edo bainua.\nUdalaren igerilekuetan bainu-txanoa erabiltzea ez da derrigorrezkoa izango buruan ilerik ez duten pertsonentzat (burusoilak edo kaskamotzak). Bainurako arropa egokia nahitaezkoa izango da kasu guztietan.\nUdalaren igerilekuen erabilerari buruzko gainerako artikuluetan, honako hauek daude debekatuta:\n• Ukipen zuzenaren bitartez edo zeharka, uraren bitartez eta/edo osagai pasiboen bitartez (esaterako, kortxo ilarak edo igeriketa taulak), kutsatzen diren gaixotasunak dituzten pertsonak bainurako gunera sartzea.\n• Bainu-gunera kaleko arropekin edo oinetakoekin sartzea.\n• Hondakinak uztea instalazioaren barruan.\n• Korrika egitea bainu-galan.\n• Ur barruan zein kanpoan bizikidetza kaltetu dezaketen joko edo jarduerak egitea. • Baltsak, baloiak, koltxonetak eta bestelako objektu pneumatikoak erabiltzea.\n• Jatea eta edatea, horretarako dauden lekuetan izan ezik, eta erretzea, barruti osoan. • Beirazko objektuak edo ebakitzen duten objektuak sartzea.\n• 12 urtetik beherakoak igerilekuetara sartu ahal izango dira, heldu batekin badaude, eta hark izango du haien erantzukizuna. Heldu batek, gehienera ere, 5 adin txikiko eduki ahal izango ditu bere kargura. 7 urtetik beherako umeek ere adinez nagusia den arduradun batekin joan behar dute. Adinak urteroko urtarrilaren 1ean betetakotzat hartuko dira.\n2017ko Araudi osoa helbide honetan ikus daiteke: hemen\nUDALAREN BESTE KIROL ESKAINTZA BATZUK\nKanpoko igerilekuez gainera, Bilboko Udalaren Kirol Institutuak eskaintza berezia dauka udako fitness programan: udako bonoak prezio murriztuan eskuratzeko aukera. Eskaintza horretan, hiru hilabeteko inskripzioan hilabete biko kuota ordaintzen da. Abonatuek izena emateko epea ekainaren 24an bukatuko da eta ez abonatuek ekainaren 26ra arte daukate.\nAurtengo udarako, Bilbao Kirolak erakundeak aretoko jarduerak (padela, pilates, zumbing, spin bike, kaloriak erretzekoa, aerobica, mantentze-gimnasia, stretching, gimnasia erritmikoa, combigym, padel fitness eta tenisa) eta uretako ikastaroak eskaintzen ditu (aquafitness, aquamix, igeriketa, haurdunen igeriketa, erditze ondoko igeriketa, umeen igeriketa, umetxoen igeriketa) kiroldegietan.\nUdan antolatutako ikastaroetan parte hartu eta izena eman nahi dutenek Bilbao Kirolak erakundearen webgunean (www.bilbaokirolak.eus) edo kiroldegietako ohiko salmenta puntuetan egin dezakete.\nUdako fitness ikastaroetan izena emateko (uztaila, abuztua eta iraila)\n-Abonatuak: ekainaren 24a\n-Ez abonatuak: ekainaren 26a\nUztaileko aretoko ikastaroetan eta uretako ikastaroetan izena emateko:\nIraileko aretoko ikastaroetan eta uretako ikastaroetan izena emateko:\nBARRUKO IGERILEKUETAKO MANTENTZE-LANAK\nBilbao Kirolak erakundeak barruko igerilekuen eskaintzan handia dauka urte osoan eta udan modu programatuan zarratzen dira mantentze-lanak eta hobekuntza-lanak egiteko. Etenaldi horiek kiroldegi bakoitzak udan daukan eskariaren arabera egiten dira, eta kanpoko igerilekuak hartzen dira kontuan. (Taulan zehazten da noiz zarratzen den igerileku bakoitza.)\nBilbao Kirolak erakundeak gogorarazi nahi du Bilboko Aste Nagusiko barikuan, abuztuak 25, udalaren kirol instalazio guztiak zarratuko direla.


Morlac - Wikipedia, entziklopedia askea.\nDominique DUBREUIL (2014-2020)\n46° 43′ 09″ N, 2° 18′ 30″ E / 46.719166666667°N,2.3083333333333°E / 46.719166666667; 2.3083333333333Koordenatuak: 46° 43′ 09″ N, 2° 18′ 30″ E / 46.719166666667°N,2.3083333333333°E / 46.719166666667; 2.3083333333333\nChambon, Ids-Saint-Roch, Ineuil, Marçais, Saint-Pierre-les-Bois eta Vallenay\nMorlac Frantziako udalerri bat da, Cher departamenduan dagoena, Centre eskualdean. 2013an 325 biztanle zituen.\n2007an Morlac udalerrian erroldatutako biztanleak 345 ziren. Familiak 142 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 53 seme-alabarik gabeko familiak ziren, 41 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 235 etxebizitza zeuden, 141 familiaren etxebizitza nagusia ziren, 76 bigarren erresidentzia ziren eta 18 hutsik zeuden. 229 etxeak ziren eta 6 apartamentuak ziren. 141 etxebizitza nagusietatik 108 bere jabearen bizilekua ziren, 23 alokairuan okupaturik zeuden eta 9 doan lagata zeuden; 3 etxek gela bat zuten, 5 etxek bi zituzten, 18 etxek hiru zituzten, 48 etxek lau zituzten eta 67 etxek bost zituzten. 83 etxek euren parking plaza propioa zuten azpian. 71 etxetan ibilgailu bat zegoen eta 55 etxetan bat baino gehiago zituzten.\nMorlac udalerriko biztanleria-piramidea 2009an .\n2007an lan egiteko adina zuten pertsonak 216 ziren, horien artean 164 aktiboak ziren eta 52 inaktiboak ziren. 164 pertsona aktiboetatik 130 lanean zeuden (74 gizon eta 56 emakume) eta 34 langabezian zeuden (15 gizon eta 19 emakume). 52 pertsona inaktiboetatik 20 erretiraturik zeuden, 13 ikasten zeuden eta 19 "bestelako inaktibo" gisa sailkaturik zeuden.\n2009an Morlac udalerrian 145 unitate fiskal zeuden, 318,5 pertsonek osaturik. Pertsona bakoitzeko diru-sarrera fiskalaren mediana urteko 14.662 euro zen.\n2007an zeuden 9 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Morlac udalerrian 17 nekazaritza-ustiategi zeuden, 1.430 hektarea erabiltzen.\nOrriaren azken aldaketa: 1 martxoa 2019, 18:56.


Burdinetik titaniora - Kirola - Berria\nEuskal Telebistak erabaki zuen lau t'erdiko txapelketa berpiztea, 1989an, neguko hutsunea betetzeko, eta Asegarceren jaiotzak bultzada garrantzitsua eman zion. 25 urtean bilakaera harrigarria izan du txapelketak, eta egun, buruz burukoak baino jende gehiago darama pilotalekuetara.\nGarbizaleek hori ez zela pilota esaten zuten. Begira orain, urtea ulertezina litzateke lau t'erdikorik gabe». Iñaxio Errandonea pilotari ohia eta Aspeko zuzendari komertzialak esana da (Bera, Nafarroa, 1964). Kaiola modernoak mende laurdena bete du, eta 25. finala du igandekoa. ETBren ekimenez enpresek 1989an berpiztu zutenetik, etengabe egin du goraka. XXI. mendeko pilotaren ezaugarriak ditu: telebistaren babesa, joko bizia eta txapelketa lehenestea. Burdinazko kaiola ahul zenak titaniozkoa dirudi orain, hautsezina.\nJulian Retegi (Eratsun, Nafarroa, 1954) izan zen lehen txapelduna. «Ia metro bateko trofeoa eman zidaten», gogoratu du. «Txapelketak bi defendatzaile handi zituen enpresetan: lau t'erdikoa maite zuen Juan Carlos Alti, eta nire osaba, Retegi I.a. Dena den, bultzada garrantzitsuena ETBk eman zion». 1989aren aurretik ere jokatzen zen lau t'erdian. 1953tik 1957ra txapelketa eta guzti egon zen. La Voz de España egunkariaren babesarekin eta launa pilotarirekin. Akarregi, Soroa, Barberito bi aldiz eta Ogeta izan ziren txapeldun, enpresek erakargarria ez zelako bertan behera utzi zuten arte.\n40 urtez lau t'erdia torneo bat eta partida bakan batzuk baino ez zen. «Nire osabak askotan jokatu zuen. Pierolaren aurka bi aldiz jokatu eta irabazi zuen. Nik ere bai, ferietan eta. Gustatzen zitzaidan», azaldu du Retegik. Miguel Muntion pilotari ohiak, gerora Asperen fundatzaileetako bat izan zenak, lau t'erdiko partida handiak ditu gogoan. «Retegi I.a eta Oreja III.a Gasteizen jokatzen ikusi nituen. Pilotalekua bete egin zen, hura zen hura ikusmina! 1970eko hamarkada amaieran, Andre Maria Zuriaren ferian, eta Retegik irabazi zuen».\n1989ko txapelketa lau pilotarik jokatu zuten: Retegi II.ak, Alustizak, Galarzak eta Tolosak. Alustizak atariko torneo moduko bat irabazi zuen Logroñon (Espainia). Euskal Telebistak bideratu zuen saioa. Mikel Olazabal (Zarautz, Gipuzkoa, 1961) zen orduan kiroletako buru telebistan.«Lau t'erdiak urte osoko pilota egutegia gorpuzteko aukera eman zigun. Ordura arte binakako eta buruz buruko txapelketak eta emanaldi solteak ematen genituen. Zerbait behar genuen negu parteko egutegia borobiltzeko». Xabier Euzkitze (Azpeitia, Gipuzkoa, 1966) zen esataria final hartan. «ETBren apustua sendoa zen, eta proposamena luzerakoa».\nTelebistak Pilotaleku Industrialetako Enpresarien Elkartearekin negoziatu zuen 1989an. Elkarte hark erreminta eta esku-huska enpresak batzen zituen. Esku-huskako enpresak Eskulari (Fraile, Retegi I.a eta Etxeberria ) eta Unidas ziren (Alti, Bidarte eta Dublan). ETBk urtean 25 bat pilota jaialdi eman zituen garai haietan, eta ostiral gauetan Alemaniako futbol ligako eta boxeo emanaldiekin tartekatzen zen —Supermatch deitzen zen saioa—. 1989ko finala eta finalerdietako bat ostiral gauez jokatu ziren.\n«Enpresek onera hartu zuten», gogoan du Euskitzek. «Orduan oso ohikoak ziren partida bitxiak: lau t'erdian, buruz buru ezkerrez, bi hiruren aurka... Lau t'erdia ez zen arrotza. Garai haietan, gainera, Galarza III.a eta Retegi II.a ziren izarrak, eta zorionez, Galarza, atzelaria izan arren, ondo moldatzen zen lau t'erdiko jokora. Horrek mesede handia egin zion lau t'erdikoari». Olazabalek gogoan ditu negoziazioak: «Enpresei ez zaie arriskatzea gustatzen, eta konbentzitu egin behar izan genituen. Ordura arte gu egokitzen ginen pilotaren ordutegietara, eta guk leiho berriak ireki genizkien». Baita diru iturri berriak ere. «Komertzial ona genuen: publizitate asko lortu zuen. Hortik ere dirua lor zitekeela ikusi zuten».\nDiru sari onak\nLehen txapelketa Laboral Kutxak babestu zuen. «Arrasateko egoitzan egin zen aurkezpena. Halako batera joaten nintzen lehen aldia zen», aitortu du Alustizak. Ordurako 26 urte zituen. «Elastiko urdinez jokatu nuen finalerdia. Zuriz jokatu ez nuen aurreneko partida izan zen». Sari onak jarri zituzten. Alustizak, esaterako, 300.000 pezeta (1.800 euro) irabazi zituen partida bakarragatik. Finalean Retegi II.ak 22-5 irabazi zion Galarza III.ari, apustuak on eginez, Donostian. «Txapelketa hartakoak partida berezi moduan ordaindu zizkidaten», gogoan hartu du, zifrarik eman gabe. 200 ikusle baino ez ziren joan finalera, eta kantxako sarrerek 2.500 pezeta (hamabost euro inguru) balio zuten, bi finalerdietan adina. Finalerdietan ere, Gasteizen eta Donostian, ez zen jende asko bildu. «Berritasuna zen, eta pilotazaleari kosta egiten zaio halakoetara egokitzea», dio Retegi II.ak. Babesleak, halere, jarraitu egin zuen. Telebista leiho ona zen.\nETBren lehen pausoaren ondoren, 1992an, Asegarceren sorrerak bultzada handia eman zion lau t'erdikoari. Apurka garrantzia hartzen joan zen, zalearen aldaketarekin batera. «Txapelketa lehenetsi behar zela zioten Asegarcen. 'Txapelketa, txapelketa eta txapelketa', eta egia zen», gogoratu du Errandoneak. «Pilotaleku industrialen eredua amaitzen ari zen, apustua behera zihoan. Lau t'erdiak buruz buruko txapelketa herri txikietara eramateko aukera ematen zuen», gehitu du Muntionek. Horrek parte hartzaile kopurua handitu zuen. 1997an 40 izan ziren, eta 1998an 84, Asegarce-Alti, Besagain eta Aspeko —sortu berria— koadro osoa. Orduan Euskadiko Federazioak antolatzen zuen. 2001erako, 36 ziren parte-hartzaileak; 2012an, 28; eta hamarkada bukaeran finkatu zen egungo eredua, 16-18 pilotarirekin.\nLau t'erdikoaren bilakaera pilotaren modernizazioaren isla da. Igande eguerdiko ordutegi klasikoa hautsi, eta lehen hiru finalak ostiral gauez jokatu ziren. Hurrengo bostak larunbat arratsaldez, eta orain arteko beste guztiak igandez, bi izan ezik: 2007koa, astelehenez jokatu zuten —abenduaren 8a jaieguna da Hego Euskal Herrian—, eta iazkoa, larunbat gauez. Hamabost final Gasteizen jokatu dira, sei Donostian, eta bana Bergara, Eibarren eta Iruñean.\nZazpi urte nahikoak izan ziren lehen urteetako pilotaleku hutsak betetzeko. «Sona hartu zuen, enpresak ondo egin zuen lan, eta hedabideek kasu handiagoa egin zioten», nabarmendu du Retegik. Euskitzek pilotarien maila gehitu die: «Eugi iritsi zen, Titin III.a, Nagore, Unanue... lau t'erdian ondo moldatzen ziren gazteak. 1996ko Retegi II.a-Titin finala mugarria izan zen, baina nik gogoan dut Eugi eta Retegiren 1995eko finalerdiak sorturiko ikusmina. Eta gero mailak ez du behera egin; pentsa, Olaizola II.a, Barriola, Irujo... ikuskizuna da». 24 ekitaldietan guztira hamar txapeldun izan dira, eta atzelariek hiru aldiz bakarrik irabazi dute.\nBaina zergatik du gustuko jendeak? Rafa Etxeberria Asegarceko logistika arduradunak gako bat nabarmendu du: «Pilotazale berria erakartzeko aproposa da». Egun, buruz burukoa baino garrantzitsuagoa al da? «Ez. Buruz burukoak estatusa markatu du beti, baina egia da jendea erakartzeko aproposagoa dela lau t'erdikoa: joko bizia da, partida orekatua izateko aukerak handiagoak...». Euzkitze antzera mintzo da. «Buruz burukoaren zailtasuna behar bezala antzematen ez duen zalearentzat polita da». Alustizak borobildu du azalpena: «Ligaxkak ere laguntzen du. Izarrak sarri ikusteko aukera dago». 2000n, adibidez, jokatu zen jada finalerdietako ligaxka, eta 2002tik ez du hutsik egin. «Distantziak murriztean, gainera, indarra ez da hain garrantzitsua; hautagai gehiago daude».


Urdanka etxen egiten delarik\nAzken denboretan, legeak hala erranik, urdea Mauleko kabale hiltegian ehaiten düe haboroenek. Bena ez denek. Ibarresküineko etxalte batetan, urdea etxerat eramanik zaie, askaiten dira... eta lanealat.\nHeben proposatzen deiziegü dagün asteazkenean hedatüko dügün erreportajea.\nEta beti bezala, argazki güziak handitzen dira beren gainean klikatzean.\nArgazki haboro heben pean "haboro irakurri" klikatzez\nNabarralde saria Jean Louis Davanti\nNabarralde alkarteak lehentze sari bat eman dü aurten, eta Jean Louis Davant Iratzabali emaitea deliberatü dü. Alkarte nafartarrak memoria historikoa lantzen dü, Anjel Rekaldek erran deigün bezala :\nEta prefosta galtatü deiogü zerentako Jean Louis Davant haütatü düen :\nXehetarzün haboro Nabarralderen web günean heben klikatzez.\nXiberoko kültüra : nolako geroa ?\nHolaxe pausatü züan galtoa iragan astean Gatuzain argitaletxeak. Ihardesteko, hiru idazle xiberotar kümitatürik ziren (Nicole Lougarot, Robert "Pipas" Larrandabürü eta Hélène Etxekopar) eta hüilantü ziren 30 bat jenteak. Idazle bakotxak bere mintzaldia eman ondoan, eztabaida abiatü zen.\nKültüra aipatzean Pipasek, Robert Larrandabürük, kültüra eta folklore hitzen arteko ezberdintarzünak aipatü zütüan.\nHortik, bide bat beno haboro hartü zütüan eztabaidak : sos lagüntzen beharra zonbaitentako, kültür xüme baten beharra besteentako... Haatik kültüra aipatzen delarik, ezin saihetsean ützi eüskara. Gaitz izan da haütü baten egitea, bena halere ausartü gira erran zonbait hartü eta bata bestearen ondoan ezartea.\nEntzün kültüraz erran zena :\nEta eüskaraz erran zena :\nEta erran gabe doa eztabaidan züek ere parte hartzen ahal düzüela, heben berean ohar bat üztez. "Add new comment" lotüran klika, oharra idatz eta taula grisan agertzen diren zenbaki eta hizkiak idatz peko karratüan.\nNegüa hor dela !\nOrai artino düdak baziren, oraikoan gaüza segürra da negüan sartürik girela bete-betean. Larraintarren otoak elürrez beztitürik jaitsi dira Maulerat aste hatsarre hontan. San Martiko Harrian berriz lanak ürrentzen ari dira, eta behar bezala joaiten bada, aste-ondar hontan lerragiak zabaltüko dira. Halere aste batez gibeltü behar izan düe zabaltzea elür eskasarengatik.\nDena den San Martiko Harrian, aurten, hego Nafarroalat so jarri dira, eta alkarlanean ariko dira. Entzün René Errezarret :\nBestalde egonaldi zonbait üsatü beno merkeago izanen dira, eta horien berri ükeiten ahal düzüe heben klikatzez. Xiberoko Botzan, oraitik aitzina, ostirale oroz ükenen düzüe San Martiko Harriaren berri René Errezarreti esker.


Josu Perez eta Aralar Perez. Igerilariak: «Igeriketak gure bizi kalitatea hobetu du» | EIBZko liburutegia\nJosu Perez eta Aralar Perez. Igerilariak: «Igeriketak gure bizi kalitatea hobetu du»\n2017/11/03 -n liburutegia-kargitaratuta\nAne Eslava / 2017-11-03 / 615 hitz\nEuren ezintasun fisikoak gainditzeko hasi ziren igeriketan Josu Perez eta Aralar Perez. Kirolari esker, autonomia lortu dute. Gainera, postu bikainak lortu dituzte lehiaketa askotan.\nTxikitatik hasi ziren igeriketan Josu Perez (Iruñea, 1993) eta Aralar Perez (Iruñea, 1996). Burmuin paralisia dute biek, baina hori ez da oztopoa izan lehiaketetan parte hartzeko. 2016an, laugarren eta zazpigarren postuak lortu zituzten Europako txapelketan. Egunero entrenatu arren, unibertsitatean ikasteko denbora gordetzen dute, baita lagunekin egoteko ere. Hilaren 27an, Mexikora joango dira, Igeriketa Egokituko Munduko Txapelketara, Ivan Salguerorekin batera. Kirolak lagunak, bidaiak, balioak eta ametsak eman dizkiela adierazi dute.\nNola erabaki zenuten igeriketan hastea?\nARALAR PEREZ: Niri, 10 urte nituenean, medikuak igeriketan hasteko agindu zidan. Horrela hasi nintzen, eta geroz eta gehiago gustatu zitzaidan.\nJOSU PEREZ: Ni 2 edo 3 urterekin hasi nintzen. Gurasoek igerileku egokitu batera eramaten ninduten, nire giharrak hobetzeko. Aurrerago, gure egungo entrenatzaileari, Raul Gonzalezi, proposatu nion gu Ardoi klubean sartzea. Hark bidea ireki zigun, eta guk aurrera egin genuen.\nZein hobekuntza nabaritu dituzue igeriketari esker?\nJ.P.: Igeriketak bizi kalitatea hobetu digu. Guk zailtasun batzuk ditugu, baina horiek gainditzen ikasi dugu. Gainera, ikasketetan kontzentratzeko lagungarria izan da, denbora kudeatzen ikasi dugulako.\nA.P.: Bizimodu arrunta egiten lagundu digu. Lehen, gauza batzuk egitea kostatzen zitzaigun. Orain, egin dugun lanari esker, eta gure ingurukoen laguntzari esker, bizimodu autonomoa egitea lortu dugu.\nZein garrantzi izan du zuen entrenatzaileak zuen ibilbidean?\nA.P.: Lan handia egiten du. Izan ere, gure ezgaitasun fisikoak oso ezberdinak dira kasu bakoitzean; gutako bakoitza mundu bat da. Eta hala ere, lortu du gure entrenamenduak eta gainerakoenak berdinak izatea, adaptazio txiki batzuekin.\nJ.P.: Horretarako, ikusi behar izan du guk zein zailtasun ditugun eta horiek nola gainditu ditzakegun. Eta lorpenak izugarriak izan dira.\nIkasteko tartea ere gordetzen duzue. Zergatik aukeratu zenituzten ikasketa horiek?\nJ.P.: Betidanik ikasi nahi izan dut Zuzenbidea. Gauzak zergatik gertatzen ziren jakiteko, eta gaur-gaurko gaiak gustuko ditudalako.\nA.P.: Niri burtsa gustatzen zitzaidan, horregatik Enpresen Administrazioa eta Zuzendaritza aukeratu nuen. Nire ametsa burtsan lan egitea litzateke.\nZer sentitu zenuten munduko txapelketara joango zinetela jakin zenutenean?\nJ.P.: Poz izugarria. Gainera, hirurok elkarrekin joango gara, eta hori izugarria da. Orain dela bi urte esan izan baligute hau lortuko genuela, ez genuen sinetsiko. Hala ere, Raulek egunean bertan esan zigun oso ondo zegoela, baina lan hirukoitza egin beharko genuela.\nNolakoa izan da entrenamendua?\nA.P.: Denboraldia luzea izan da. Hamalau hilabete igaro ditugu entrenatzen, gelditu gabe. Sierra Nevadan [Espainia] ere egon ginen, 24 egunez, egun osoan entrenatzen. Oso gogorra izan da. Eta esfortzua ez dugu guk bakarrik egiten, baita gure ingurukoek eta gure entrenatzaileak ere. Beraz, deskantsatu nahi dugu, baina, horretarako, ondo egin beharko dugu.\nZeintzuk izan dira zuentzako txapelketa berezienak?\nJ.P.: Niretzat, Funchalekoa [Portugal]. Europako laugarren tokia lortu nuen, eta oso berezia izan zen.\nA.P.: Nik gehien gogoratzen dudan txapelketa aspaldiko bat da: Richard Oriberi irabazi nion, eta hura nire idoloa zen.\nZein garrantzi du laguntasunak kirolean?\nA.P.: Nahiz eta gure kirola banakakoa den, gure artean giro ona egotea funtsezkoa da, entrenatzeko gogoarekin joateko eta disfrutatzeko.\nJ.P.: Txantxa moduan esan ohi diot nire anaia baino gehiago ikusten dudala. Giro ona daukagu gure artean, konfiantza handia. Guretzat, beti elkarrekin egotea onuragarria izan da; hobeto egiten dugu lan.\nZein beste balio dira garrantzitsuak igeriketan?\nJ.P.: Konstantzia, esfortzua, eta ikastea gauzak ez direla beti nahi dugun moduan ateratzen; bolada onak aprobetxatu behar direla.\nA.P.: Baita entzuten jakitea ere. Guk ez ditugu gure hutsak ikusten; beste batzuek, berriz, bai. Horietan arreta jartzea ezinbestekoa da aurrera egiteko.\nZer da igeriketa zuentzat?\nJ.P.: Gure bizitzarako ezinbestekoa bilakatu den elementu bat. Orain igeriketa kenduko baligute, gure bizitza desmuntatuko litzateke.\nA.P.: Txikitatik gure bizitza hobetzeko erabili dugun baliabidea izan da; baina hori baino askoz gehiago bilakatu da. Harremanak egin ditugu, bidaiatu dugu, ametsak lortu ditugu… Eta bizitza nolakoa den erakutsi digu. Kirolaren balioak bizitzarako baliagarriak dira.\nKategoria A eredua, Berria egunkaria, D eredua, DBH 1. eta 2. mailak, DBH 3. eta 4. mailak, Elkarrizketa, Euskara, Gorputz Hezkuntza, Kirola, Tutoretza, etiketak Ane Eslava, Aralar Perez, Burmuin paralisia, Josu Perez by liburutegia. Gorde lotura.


Monarkia | Infogunea\nMonarkia estautaren buruzagitza errege edo erreginak duen aginte mota da, eta honako berezitasun hauek ditu:\nAginpidea pertsona bakar baten eskuetan dago.\nPertsona horri errege edo erregina deitzen zaio.\nErrege-erreginen aginpideak hil arte edo beste batengan abdikatu arte irauten du.\nEuropako monarkietan, errege-erreginen botere absolutua monarkia parlamentario bilakatu da, eta konstituzio baten bitartez arautzen dira legeak eta agintea parlamentuaren eskuetan dago.\nHereditarioa da. Jaiotzez da errege edo erregina, ez herriak aukeratuta.\nGobernuko pertsonarik gorena da.\nHistorian zehar errege-erreginen aginpideak aldaketa handiak izan ditu. Antzina errege-erreginen botereak ez zuen mugarik, botere absolutua zuten, ez zegoen botere banaketarik eta Jainkoaren aurrean bakarrik ziren beren eginen erantzule.\nEgun, monarkia konstituzionale edo monarkia parlamentariotan errege-erreginen boterea gobernu eta parlamentuaren eskuetan geratu da. hau da, konstituzio baten bidez parlamentuari gobernatzeko ahala ematen zaio. Eta errege-erreginak ez dute zuzenean agintzen.\nMonarkiak hereditario izaten jarraitzen du, eta oinordekotza errege familiako norbaiti dagokio beti. Kasu batzuetan gizonezkoak bakarrik izan daitezke oinordeko. Erregea eta erregina, bizitza osorako dira errege eta erregina, abdikatzen edo erregetza oinordeko baten eskuetan uzten ez badute behinik behin.


Azkuna Zentroak Berlangari eskainitako zikloa programau dau - Bizkaie! - Uriola.eus\nBizkaie! 2021-04-12 16:15 Kultura-aisialdia\nLuis García Berlanga. XX. Mendearen kronistea apirilaren 14tik bagilaren 17ra.\nZiklo monografiko honetan, Valentziako zinemagilearen izenburu enblematikoenetako batzuk ikusiko dira eta Azkuna Zentroko Zinematekeagaz bat egingo dau Berlanga Urteko omenaldiakaz, zinemagilearen mendeurrena ospatzeko.\nProgramea Esa pareja feliz (1951) filmagaz hasiko da. Zuzendari valentziarraren lehenengo lana da, bai eta Juan Antonio Bardem zuzendari eta gidoilariagaz egin eban lehen kolaborazinoa be, biak Ikerketa eta Esperientzia Zinematografikoen Institututik urten barriak zirala.\nOndoren, Bienvenido Míster Marshall (1953) lana heldu zan, Cannesko Zinemaldian saritua eta, zuzendariaren gogokoena izan ez arren, 50eko hamarkadako Espainiako zinemearen ikurra. Parodia horri esker, Berlangak sasoiko zentsureari aurre egin eutson, erregimen frankistearen irudi suntsitzailea erakutsi arren.\nOndoren, ziklo honetan programautako beste titulu batzuk datoz, besteak beste, Calabuch (1956), Los jueves, milagro (1957) eta Plácido (1961), desarrollismoaren gizartearen erretratu diranak. Ezin zan falta El verdugo (1963), bere maisulantzat hartzen dana. Rafael Azconaren gidoia eta heriotza-zigorraren kontrako alegatua nabarmentzen dira.\nLa escopeta nacional (1978) eta Patrimonio nacional (1981) Berlangak, zentsurearen presino barik, Franco hil ondoren sortzen hasia zan errealidade soziala garraztasunez islatzeko egindako trilogia barre-eragilearen zati dira. La vaquilla (1985) filmagaz, Espainiako Gerra Zibilera bueltau zan atzera Berlanga eta komedia lez aurkeztu eban, Espainiako historiako atalik ilunenetako bati buruz irribarrea atarateko gaitasuna erakutsiz.\nZikloa hiru Goya sari eskuratutako Todos a la cárcel (1993) lanagaz amaituko da. Horretan be, Berlangak gizartearen erretratu garaikidea egin eban, gero klase politikoaren zati batek erakutsi dauenaren iragarle.\nSarrerak: Golem Alondiga zinemako txarteldegian eta www.golem.es webgunean.


LABE JATETXEKO SUKALDARIA - Basque Culinary Center\nLABe – Digital Gastronomy Lab jatetxeko ekoizpenaz eta zerbitzuaz arduratuko den pertsona bat behar dugu, autokontrol sanitarioko irizpideak (APPCC) betez, eta BCCren izen ona sendotu beharko du.\nEskaintza gastronomikoa diseinatzen laguntzea, kozinatzea eta instalazioak garbi eta txukun mantentzea, prozesuak eta aurrekontu ekonomikoak betez.\nGoizez: 09:00 – 17:00\nArratsaldez: 16:00 – 00:00\nLanaldi zatitua: 13:00 – 17:00 / 20:00 – 00:00\nZerbitzu gastronomikoak antolatzea eta prestatzea.\nLehengaiak eta erabilitako produktuak kontrolatzea, kontserbatzea eta aprobetxatzea.\nSukaldean esperientzia izatea.\nBasque Culinary Centerreko graduatua izatea.\nHizkuntza: gaztelera. Ingelesa eta euskara jakitea aintzat hartuko da.


Silesiako probintzia - Wikipedia, entziklopedia askea.\nSilesiako probintzia (alemanez: Provinz Schlesien; polonieraz: Prowincja Śląska; silesieraz: Prowincyjŏ Ślōnskŏ) 1740tik 1918ra Prusiako Erresumako probintzietako bat izan zen. Bere hiriburua Wrocław zen. Weimarko Errepublikaren garaian, 1919an, Silesia bi probintziatan banatu zen: Silesia Garaia eta Silesia Behereko voivoderria.\nAntzinako herrialdea Prusiako Erresuma\nSilesiako muga modernoak (XXI. mendea) eta muga historikoak: Austriako Silesia, 1740an eskualdea Prusiak anexionatu zuen arte Silesia prusiarra 1871n\n1740an, Federiko II.a Handia Prusiakoa Silesia beretu zuen Austriako Ondorengotza Gerraren barruan (1740-1748). Gerra amaitu zenean, Prusiako Erresumak Silesia ia osoa konkistatu zuen, eta hego-ekialdeko muturreko Silesiako zati batzuk, hala nola Cieszyn eta Opavako Dukerriak, Habsburgoko Etxearen esku geratu ziren.\nZazpi Urteko Gerrak (1756-1763) Silesia gehienaren gaineko prusiar kontrola berretsi zuen eta Prusiako probintzia fidelenetako bat bihurtu zen. 1815ean Görlitz ingurua, lehen Saxoniakoa, probintzian sartu zen Napoleondar Gerren ostean.\nPrusiako probintzia izanik, Silesia Alemaniar Inperioaren zati bihurtu zen Alemaniako bateratzean 1871an. Silesian industrializazio handia zegoen eta garai hartan jende asko joan zen hara bizitzera. 1905eko erroldaren arabera, biztanleen hiru laurdenak alemanak ziren, eta Oderreko ekialdeko populazioaren masa poloniarra zen.\n1919an, Silesia bi probintziatan berrantolatu zen: Silesia Beherea (Niederschlesien) eta Silesia Garaia (Oberschlesien). 1938 eta 1941 artean Silesia Beherea eta Garaia berriro laburki batu ziren probintzia bakar gisa.\nSilesia, Europa Erdialdeko eskualde historikoa.\nTxekiar Silesia, Austriako Silesia zaharra.\nSilesiako voivoderria eta Silesia Behereko voivoderria.\nMoravia-Silesia eskualdea, Txekiar Errepublikan


Bi kantu laster argia ikusteko moduan dituztela esan dute SUA taldekoek MusikHaria saioan | Musikharia | IRRATIA\n2020 AZA. 26 - 20:14h\nAzaroko asteazkenetan SUA taldeak egin ditu Beste Bat saioak. Maruri-Jatabeko kideek denetariko musikaz goxatu dituzte Naiz Irratiko bazkalosteak. Ohi den moduan, MusikHaria saiora gonbidatu ditugu taldekideak eta haien asmoen berri eman digute.\nKritika oso onak jaso ditu SUA taldeak beren musika ibilbide laburrean.\nMungialdeko gazteak gogor dabiltza musika kontuetan eta horren adierazle da Maruri-Jatabe bezalako herri txiki batean halako musika talde bat eratzea. SUA taldeko kideak MusikHaria saioan izan ditugu bisitari eta kontatu digute hasiera batean beste proiektu bat zutela eskuartean Ane Barrenetxea eta Janire Lopez taldekideek. «Emakumez osatutako taldea egin nahi genuen, baina zailtasunak izan genituen. Hartara, bidean topatu ginen Julen Gilbert-Wright eta Esteban Gabiriarekin eta gaur egungo taldea osatzeko pausoa eman genuen», kontatu digute taldekideek.\n2018an hasi eta gutxira kaleratu zuten beren izena zeraman EPa. Hango kantuekin irabazi zuten 2019ko Gaztea Maketa Lehiaketa eta horrek ate gehiago irekitzea ekarri zien. Lan asko egin zuten iaz eta ‘Ordu beltzak’ izeneko diskoa kaleratu. Lehen lan hartatik diskora eboluzio garbi bat ikusi zen eta «nahi baino gutxiago» jo duten arren, ez dira geldirik egon SUA taldekoak.\n2020an bi kantu kaleratu dituzte dagoeneko, bakoitza bere bideo eta guzti: ‘Hormak apurtzea’ batetik eta orain arteko kantu punkiena, ’You don't care‘, bestetik. Taldekideek ordea, aurreratu digute «beste bi kantu labetik ateratzear» dituztela. Ez daukate beste lan bat kaleratzeko presarik, eta, momentuz, zuzenean jotzeko aukera izango dute. Aste honetan bertan, esaterako, Donostiako DOKA antzokian joko dute, larunbatean, azaroak 27, 19:00etan. Pozik dira taldekideak, aspaldiko partez Gipuzkoan jotzeko aukera izango dutelako.\nBeste bat saioetan beren eraginak ezagutzeko aukera izan dugu, eta guztiak entzuteko moduan dituzue web orrialde honetan bertan.\nMusikaz otzandutako hitzekin kantuak egin eta jaso ditu Olatz Salvadorrek ‘Aho uhal’ diskoan